Сийрат: Расулуллоҳ саллаллоҳу алайҳи ва салламга етган азиятлар\nBy Исмоил Муҳаммад Яъқуб on 06/03/2021 СИЙРАТ ТАРИХ\nМушриклар Расулуллоҳ саллаллоҳу алайҳи ва салламга азият етказиш учун қўлларидан келган барча услубни қўлладилар. Очиқ даъватни бошлаганларидан то ҳижрат қилиб, сўнг улар устидан ғалаба қозонгунларига қадар ҳам у зотга азият беришдан бирон лаҳза тинмадилар. Ўша даврда Пайғамбар саллаллоҳу алайҳи ва салламга нозил бўлган оятлар у зотни сабр қилишга ва умидсизланмасликка буюришидан азиятлар қанчалик оғир бўлгани маълум бўлади. Оятлар у зотдан олдин ўтган расуллар воқелигидан мисоллар келтирар эди:\n“Мушриклар (сиз ҳақингизда ва динингиз ҳақида) айтаётган гапларга сабр қилинг. Уларни тарк этинг” (Муззаммил, 10).\n“Сиз Раббингизнинг ҳукмига сабр қилинг. Шаҳватларга муккасидан кетган, куфру залолатда ҳаддидан ошган мушрикларга итоат этманг” (Инсон, 24).\n“Улардан (сиздан юз ўгиришларига ва сизни ёлғончи қилишларига) ғамгин бўлманг. Уларнинг сизга қилаётган макр-ҳийлаларига юрагингиз сиқилмасин” (Намл, 70).\n“Эй Пайғамбар, бу мушрикларнинг сизга айтаётган гаплари улардан олдинги халқларнинг ўз пайғамбарларига айтганидан бошқа нарса эмас. Шундай экан, сиз Аллоҳга даъват қилиш йўлида етаётган озорларга сабр қилинг. Шубҳасиз, Раббингиз тавба қилувчиларнинг гуноҳларини кечирувчи, куфр ва инкорда маҳкам турганларни қаттиқ азобловчи зотдир” (Фуссилат, 43).\nҚуйида Пайғамбар саллаллоҳу алайҳи ва салламга берилган азиятлар қанчалар оғир бўлганлигини кўрсатадиган бир неча мисоллар келтирамиз:\nАбу Жаҳл: “Муҳаммад ҳали ҳам сизларнинг олдингизда юзини тупроққа белаяптими?” деди. Ҳа, дейилди. “Лот ва Уззога қасам, яна шундай қилаёганини кўрсам, бўйнини оёғим билан босаман ёки юзини тупроққа белайман”, деди. Бир куни Расулуллоҳ саллаллоҳу алайҳи ва саллам намоз ўқиётган эдилар, Абу Жаҳл келиб, бўйинларига оёғини қўймоқчи бўлди. Аммо тўсатдан орқага қоча бошлади ва икки қўли билан ўзини тўса бошлади. “Нима бўлди сенга?” деб сўраганларида Абу Жаҳл: “Мен билан унинг ўртасида оловли хандақ, қанотлар пайдо бўлди, даҳшатли ҳолатни кўрдим”, деди. Расулуллоҳ саллаллоҳу алайҳи ва саллам: “Агар у менга яқинлашганда эди, фаришталар уни бурда-бурда қилиб ташлаган бўлар эдилар”, дедилар.\nИбн Аббос разияллоҳу анҳудан ривоят қилинади: “Пайғамбар саллаллоҳу алайҳи ва саллам намоз ўқиб турганларида Абу Жаҳл келиб қолди ва у зотга таҳдид қилиб: “Мен сени бу ишингдан қайтармаганмидим?! Бу ишдан қайтармаганмидим сени?!” деди. Пайғамбар саллаллоҳу алайҳи ва саллам бурилиб унга қарадилар-да, уни сўкдилар. Шунда Абу Жаҳл: “Сен бу ерда мендан кўра тобелари кўпроқ одам йўқлигини яхши биласан”, деди. Сўнг ушбу оятлар нозил бўлди: “Бу туғёнкор золим энди ўзига ёрдам берадиган жамоадошларини чақирсин! Биз эса азоб фаришталарини чақирамиз” (Алақ, 17-18). Ибн Аббос айтади: “Аллоҳга қасам, агар у тобеларини чақирганида эди, уни Аллоҳнинг азоб фаришталари азоблаган бўлар эдилар”.\nИбн Масъуд разияллоҳу анҳудан ривоят қилинади: “Расулуллоҳ саллаллоҳу алайҳи ва саллам Каъба олдида намоз ўқиб турган эдилар. Бир неча қурайшликлар ҳам ўша ерда ўтиришган эди. Тўсатдан улардан бири бундай деди: “Бу риёкорни кўрмаяпсизларми? Ким фалончининг (сўйилган) туясининг қоғоноғи, қони ва ахлатларини олиб келиб Муҳаммад сажда қилганда икки кураги ўртасига қўя олади?”. Уларнинг энг бадбахти бориб, ўша нарсаларни олиб келди. Расулуллоҳ саллаллоҳу алайҳи ва саллам саждага борганларида уларни икки кураклари ўртасига қўйди. У зот саждада қимирламай туравердилар. Улар эса масхара қилиб роса кулдилар, кулгидан буралиб, бир-бирларига урилиб кетишарди. Бир киши Фотима разияллоҳу анҳога бориб, воқеани айтиб берди. Фотима ҳали ёш қиз эди. У югурганича келди, Расулуллоҳ саллаллоҳу алайҳи ва саллам ҳамон саждада эдилар. Устларидан ахлатларни олиб ташлади. Сўнг уларни сўка бошлади. Расулуллоҳ саллаллоҳу алайҳи ва саллам намозни тугатгач: “Эй Парвардигор, Амр ибн Ҳишом, Утба ибн Рабиа, Шайба ибн Рабиа, Валид ибн Утба, Уммайя ибн Халаф, Уқба ибн Аби Муайт ва Умора ибн Валидга жазоларини бер”, дедилар. Ибн Аббос айтади: “Аллоҳга қасам, мен уларнинг ҳаммасини Бадр ғазотида ўлдирилган ҳолларида кўрдим, сўнг уларни ўша ердаги суви қуриб қолган қудуққа ташланди. Расулуллоҳ саллаллоҳу алайҳи ва саллам: “Қалиб қудуғига ташланган кишиларга лаънат бўлсин”, дедилар. Саҳиҳ ривоятларда айтилишича, Пайғамбар саллаллоҳу алайҳи ва саллам устларига ахлат ташлаган киши Уқба ибн Аби Муайт бўлган экан. Бунга уни Абу Жаҳл чорлаган бўлади. Мушриклар Пайғамбар саллаллоҳу алайҳи ва саллам қилган бу дуоибаддан қаттиқ қўрқиб кетдилар. Чунки улар Маккада дуо ижобат бўлишига ишонар эдилар.\nҚурайш зодагонлари йиғилиб, Пайғамбар саллаллоҳу алайҳи ва салламни калтаклашлари. Бир куни Қурайшнинг саййидлари Ҳижрда йиғилиб, Расулуллоҳ саллаллоҳу алайҳи ва саллам ҳақида дедилар: “Бу одамнинг ишига кўп сабр қилдик. У эътиқодимизни эси пастлик, деди. Илоҳларимизни ҳақорат қилди. Бу ишларига ҳам сабр қилдик”. Улар ўзаро шундай гапларни айтиб туришганда тўсатдан Расулуллоҳ саллаллоҳу алайҳи ва саллам келиб қолдилар. Ўринларидан туриб у зотни ўраб олдилар ва у зотга: “Сенми ҳали ундай-бундай деяётган, илоҳларимизни ва динимизни айблаётган?!” дедилар. Пайғамбар саллаллоҳу алайҳи ва саллам: “Ҳа, мен шу гапларни айтаяпман”, дедилар. Шунда улардан бири Пайғамбар саллаллоҳу алайҳи ва салламни ёқаларидан ушлади. Абу Бакр ўрнидан туриб, қаршилик кўрсатди ва йиғлаган ҳолда: “Раббим Аллоҳ деяётган кишини ўлдирасизларми?” деди.\n Муслим ривояти, “Китоб сифат ал-мунофиқин”, 2797.\n Термизий ривояти, 3349. Ҳадис даражаси: ҳасан саҳиҳ ғариб.\n Бухорий ривояти, лафзи ҳам унинг ривоятига тегишлидир. Ҳадис рақами:520, Фатҳул-борий 1/594. Муслим ривояти 3/1418-1420, ҳадис рақами: 107-1794.\n Амрий, “Ас-сийрат ан-набавия ас-саҳиҳа”, 1/149-бет.\n Иброҳим ал-Али, “Саҳиҳ ас-сийра ан-набавия”, 96-бет.\nAvvalgi maqolaОилавий муносабатлар (37): Нақадар гўзал насиҳатлар (1)\nKeyingi maqola Aқидати таҳовийя шарҳи | 44 | Шайх Содиқ Самарқандий


Posted in Madaniyat, Muallif maqolalari\nAuthor: mamur Published Date: 03.12.2014 Leave a Comment on Халқаро грант соҳиби\n(Turkiston 2014.3.12. №947)\n2012 йили Халқаро ногиронлар куни муносабати билан Япониянинг Осака шаҳрида карлар маданият маркази раҳбари Гўзал Шодиева бошчилигида ташкил этилган концертда ўзбекистонлик кар ва соқов болалар иштирок этиб, фахрли 1 ўринни қўлга киритганди.\nЯпониялик ҳамкасблари билан фикр алмашгач, моҳир педагог Ўзбекистонга қайтиши билан янги лойиҳа ишлаб чиқди. Бу ишда унга қизи, Ўзбекистонда хизмат кўрсатган артист Раъно Шодиева ва Тошкент шаҳридаги 101-махсус карлар мактаб-интернати ўқитувчиси Элвира Лигай кўмаклашди.\nЎтган йили лойиҳа республикамиз ҳудудларида кўр-соқовларни қидиришда синаб кўрилиб, ижобий натижа берди.\nЖорий йилнинг 16–18 ноябрь кунлари Фарғона, Наманган ва Андижон шаҳарларида Япониянинг халқаро ҳамкорлик агентлиги (JICA) ҳамда Ўзбекистон карлар маданият маркази ҳамкорлигида 150 нафар эксперт иштирокида кўр-соқовлар учун семинар-тренинг ўтказилди. Гўзал Шодиеванинг лойиҳаси доирасида ишлаб чиқилган машқлар – қўлни қўлга қўйиб имо-ишора ёрдамида тушунтириш, брайл алифбоси асосида ҳарф ва сўзларни ўқишни ўрганиш ва бошқалар намойиш этилди.\nJICA президенти Акихиро Танака ушбу лойиҳани қўллаб-қувватлашини маълум қилиб, Ўзбекистон карлар маданият марказига ташкилот грантини топширди. Келгусида ҳамкорликни давом эттириш ва лойиҳани ривожлантириш зарурлигини қайд этди.\nЎз навбатида, Гўзал Шодиева семинар-тренинг юртимизнинг барча минтақаларида давом этишини, шу аснода кўр-соқовлар учун ишора тилида яқинлари билан гаплашиш, брайл алифбосини ўрганиш имконияти янада кенгайишини таъкидлади.\n← Келажакни ўйлаган сардор\nБИР ФИНЖОН ҚАҲВА веб-камеранинг яратилиши ва оммалашувига сабаб бўлган →


Абу Али ибн Сино мактаби ўқувчиси Халқаро математика олимпиадасида бронза медалини қўлга киритди\nАбу Али ибн Сино номидаги ёш биологлар ва кимёгарлар ихтисослаштирилган мактаб-интернатининг 8-синф ўқувчиси Саидолимхон Жасурбеков 2019 йил 27 октябрь куни Сингапур ва АҚШ (MOEMS) ҳамкорлигида Тошкент шаҳридаги Ломоносов номидаги Москва давлат университети филиалида ташкил этилган Халқаро математика олимпиадасида бронза медалини қўлга киритди.\nОлимпиада шартига кўра, ҳар бир иштирокчи 1,5 соат давомида 25 та топшириқни ечиб, уни асослаб бериши лозим. Сўнгра ҳар бир иштирокчининг якуний тўплаган баллари асосида Ҳакамлар ҳайъати томонидан ғолиблар аниқланади ва расман эълон қилиниши белгиланган.\nХалқаро математика олимпиадаси (ХМО) 1959 йилдан бошлаб\n5-9- синф ўқувчилари ўртасида ташкил этиб келинмоқда. Дастлабки, Халқаро математика олимпиадаси Руминияда ўтказилган.Охирги 5 йил давомида ушбу олимпиаданинг нуфузи ошиб, дунёнинг 100 га яқин давлатларидан ўқувчилар қатнашмоқда.\nСаидолимхон 2005 йил 11 ноябрь куни Тошкент шаҳар Шайхонтоҳур туманида туғилган. Тошкент шаҳар Шайхонтоҳур туманидаги 42-сонли умумий ўрта таълим мактабида ўқиган. 2019 йил август ойида Абу Али ибн Сино номидаги ёш биологлар ва кимёгарлар ихтисослаштирилган мактаб-интернатида ўтказилган қабул тест синовлари якуни бўйича 46 балл тўплаб, сўнг 8-синф ўқувчилари сафига қабул қилинган.\nАйни кунда, у ўзининг тиришқоқлиги ва янгиликларга интилиши ҳамда хулқ-атвори билан ўқувчилар ўртасида ҳурмат қозонган. Шунингдек, ихтисослаштирилган фанларни ўзлаштиришда ва мустақил илмий-тадқиқот ишларида юқори натижаларга эришмоқда.


4 июнь, 2020, 21:10\n"Динамо" энди янги мураббий изламоқда.\nЎз олдига яна Суперлигага қайтиш вазифасини қўйган “Динамо” клуби бош мураббийсиз қолди.\nБунга қадар ушбу лавозимда ишлаб келган Тачмурод Агамуродов энди Суперлигада Навоийнинг “Қизилқум” клубини бошқарадиган бўлди.\nМураббийнинг яқинда сайтимизга берган интервьюсида про-лигада қолиб “Динамо”ни Суперлигага олиб чиқмоқчи эканлиги ҳақида айтганди. Лекин, афтидан навоийликлар Тачмурод Шамаковичнинг фикрини ўзгартира олганга ўхшайдилар, оқибатда у “Динамо”ни тарк этишга қарор қилди.\nМураббийнинг кетиши юзасидан “Динамо” клуби менежери Илҳом Шарипов шундай деди:\n- Барибир Суперлига – бу Суперлигада. У ерда ишлашни ҳар бир мураббий хоҳлайди. Агамуродовга бу борада аниқ ва жиддий таклиф тушди.\nБир томондан қараганда, биз Тачмурод Шамаковичнинг Суперлигага кетганидан хурсанд бўламиз. Аммо унинг жамоамизни тарк этгани "Динамо" учун катта йўқотишга айланди. Футболчиларимиз Агамуродовга жуда ўрганиб қолишганди.\nУ ақлли мураббий эди. Энди унинг ўрнига бошқа мураббийни излаб топамиз. Янги бош мураббийни тайинлаш масаласида раҳбарларимиз билан маслаҳатлашамиз.


Қоршаған-орталықты қорғаў ҳәм халықтың денсаўлығын cақлаў мәселелери додаланды – Qaraqalpaqstan Respublikası Úy-jay kommunal xızmet kórsetiw ministrligi\nҚоршаған-орталықты қорғаў ҳәм халықтың денсаўлығын cақлаў мәселелери додаланды\nӨзбекстан Республикасы Президенти Шавкат Мирзиёев мәмлекетимизде халықтың саламатлығын беккемлеў ҳәм қәўипсизлигин арттырыў, экологиялық тынышлықты тәмийинлеў, шығындыларды қайта ислеў системасын жетилистириў мәселелери бойынша 10-август күни мәжилис өткерди.\nВидеоконференцбайланыс түринде өткен илаждың басында мәмлекетимиз башысы коронавирус пандемиясы менен байланыслы жағдайға тоқтап өтти. Атап айтқанда, барлық аймақларда емлеў орынлары ҳәм медициналық үскенелердиң саны бир неше есеге көбейтилгени, тез медициналық жәрдем ҳәм емлеў сапасы жақсыланғаны нәтйжесинде соңғы бир ҳәптеде мәмлекетимиз бойынша коронавирустан тәўир болыў көрсеткиши артқаны атап өтилди. Пуқаралардың турмысын ҳәм денсаўлығын қорғаўды буннан былай да күшейткен ҳалда, пандемия шараятында жасаў ҳәм ислеўди даўам етиў, карантин талапларын басқышпа-басқыш жумсартыў әҳмийетли екенлиги атап өтилди.\nМәмлекетимизде экологиялық қәўипсизликти тәмийинлеўге әҳмийетли сиясий мәселе сыпатында қаралмақта. Арал теңизиниң қурыған түбинде тоғайлықлар пайда етип, Аралбойындағы қала ҳәм районларды раўажландырыўға қаратылған бағдарламалар жедел әмелге асырылмақта. Қоршаған-орталықты ҳәм халықтың саламатлығын қорғаў мәқсетинде шығындыларды жыйнаў ҳәм қайта ислеў бойынша избе-из жумыслар алып барылмақта. Әсиресе, ҳәзирги пандемия шараятында бул мәселелер және де үлкен әҳмийетке ийе.\n– Шығынды системасын тәртипке салыў – турмысымыз, денсаўлығымыз ушын ең әҳмийетли ўазыйпалардан бири. Бул инсанның саламатлығы ҳәм қәўипсизлиги, миллет келешеги менен байланыслы әҳмийетли мәселе, – деди Президент Шавкат Мирзиёев.\nСоңғы үш жылда шығындыларды басқарыў тараўына бюджеттен ажыратылған 390 миллиард сум есабынан 742 арнаўлы техника сатып алынған, 204 полигон модернизацияланған.\nСын көзқараста болып өткен мәжилисте тараўда машқалалардың еле көп екенлиги көрсетип өтилди. Мысал ушын, Избасқан, Ғузор, Чуст, Бувайда, Үргит ҳәм Шаҳрихон районларында тазалаў хызметиниң көлеми республикалық көрсеткиштен 2 есе төмен. Ташкент ўәлаятында бюджет есабынан алынған 32, Қашқадәрьяда 23 арнаўлы техника талан-тараж етилген. «Таза аймақ» кәрханаларының дебитор қарыздарлығы жоқары.\nУсы жыл март айында өткерилген мәжилисте тараўдағы жумыслар сынға алынып, тийисли тапсырмалар берилген еди. Бүгин олардың орынланыўы көрип шығылды, қосымша ўазыйпалар белгиленди.\nҲәзирги күнде санитар тазалаў хызметлери менен халықты қамтып алыў дәрежеси 66 процентти қурайды. Мәжилисте жылдың ақырына шекем бул көрсеткишти 90 процентке жеткериў, тараўға жеке меншик кәрханаларды кеңнен тартыў зәрүр екенлиги атап өтилди.\nШығындыларды қайта ислеўди тәртипке салыў бойынша 14 аймақтағы районлар кесиминде айрықша қарарлардың қабыл етилиўи және олардың орынланыўы бойынша қадағалаў системасы жолға қойылыўы белгиленди.\nМәмлекетлик емес сектор шығындыларды жыйнаў ҳәм қайта ислеўде жақсы нәтийже бермекте. Қай жерде усындай кәрханалар ислеп атырған болса, хызмет сапасы да жоқары, халық та разы. Мысал ушын, «Био Техно Эко» компаниясы 6 миллион доллардан зыят кредит есабынан 78 арнаўлы техника ҳәм үскенелер сатып алып, Термиз қаласы, Термиз ҳәм Ангор районларындағы 285 мың халыққа тазалаў хызметин көрсетпекте.\nОрынларда усындай жойбар ислеймен, деген исбилерменлер көп. Соннан келип шығып, жуўапкерлерге Қарақалпақстан ҳәм ўәлаятларда мәмлекетлик-жеке меншик шериклик тийкарында улыўма 31 кластер шөлкемлестириў бойынша көрсетпе берилди.\nБул жойбарлар есабынан турмыслық шығындыларды қайта ислеў дәрежесин жыл ақырына шекем 25 процентке шекем, 2021-жылда кеминде 35 процентке жеткериў зәрүр екенлиги белгиленди.\nСанитариялық-эпидемиологиялық талапқа жуўап бермейтуғын 51 шығынды полигонын оптималластырыў, буннан тысқары, қурылыс шығындылары ушын 26 полигон және оларды қайта ислеўши кластерлер шөлкемлестириў әҳмийетли екенлиги айтылды.\nМәжилисте халықаралық финанс шөлкемлеринен тартылған қаржылардың нәтийжелилиги де додаланды.\nЖуўапкерлерге усы қаржылар есабынан басланған жойбарларды жеделлестирип, қысқа мүддетлерде пайдаланыўға тапсырыў бойынша көрсетпелер берилди. Мәмлекетимиз басшысы тараўды үнемлейтуғын техникалар менен тәмийинлеў әҳмийетли екенлигин атап өтти.\nДодалаўда экологиялық қадағалаўды күшейтиў мәселесине де айрықша итибар қаратылды.\nАйырым заводлар ҳаўаға нормадан зыят тасланды шығарып, қоршаған-орталыққа унамсыз тәсир көрсетпекте. Бундай жағдайлар пуқаралардың хақылы түрдеги наразылықларына себеп болмақта.\nСонлықтан Экология ҳәм қоршаған-орталықты қорғаў бойынша мәмлекетлик комитетине ҳаўаның патасланыўын тез таллайтуғын мобиль лабораториялар менен ҳәр бир аймақты тәмийинлеў тапсырмасы берилди. Бас министрдиң орынбасарына қоршаған-орталыққа жоқары ҳәм орта қәўипли 240 ири санаат кәрханасында заманагөй локал тазалаў объектлерин орнатыў ҳәм барларын модернизациялаў бойынша бағдарлама ислеп шығыў ўазыйпасы қойылды.\nМәжилисте Экология ҳәм қоршаған-орталықты қорғаў бойынша мәмлекетлик комитетиниң баслығы және ўәлаят ҳәкимлериниң есабаты тыңланды.


Google HTC бизнесининг бир қисмини 1,1 млрд. долларга харид қилмоқда\nАмериканинг Google корпорацияси Тайваннинг смартфонлар ва планшетлар ишлаб чиқарувчиси – HTC бизнесининг бир қисмини 1,1 млрд. долларга харид қилмоқда. Бу ҳақда AFP HTC’га таяниб хабар берди. Келишув молиявий идоралар томонидан маъқулланганидан сўнг, 2018 йилнинг бошида якунига етказилиши режалаштирилган.\nАввалроқ Google HTC’нинг смартфонлар ишлаб чиқариш бўйича бўлинмаларини харид қилиш ниятида экани хабар берилганди. HTC корпорацияси активларининг эҳтимолий сотилиши ҳақида август ойи охирида, унча яхши бўлмаган молиявий кўрсаткичлар ва савдолар фонида турли миш-мишлар тарқалганди.\nHTC 2016 йилда 12,6 млн. смартфон сотди, бу 2015 йилга қараганда 24 фоизга камдир.


16 февраль куни Ўзбекистонда қандай об-ҳаво кутилмоқда? » Ўзбекистон янгиликлари – Zamin.uz\n15 февраль 2020, 16:47\nТошкент шаҳрида ҳаво ўзгариб туради, кечаси ва эрталаб ёғингарчилик (ёмғир, қор) бўлади, кундузи ёғингарчилик кутилмайди. Кечаси ва эрталаб баъзи жойларда туман тушиши мумкин. Шамол шарқдан 3-8 м/с тезликда эсади. Ҳарорат кечаси 0-2 даража, кундузи 6-8 даража илиқ бўлади.\nБухоро ва Навоий вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 2 даража совуқ - 3 даража илиқ, кундузи 5-10 даража илиқ бўлади.\nТошкент вилоятида ҳаво ўзгариб туради, кечаси ва эрталаб баъзи жойларда ёғингарчилик (ёмғир, қор) бўлади, кундузи ёғингарчилик кутилмайди. Ғарбий шамол йўналишини ўзгартириб, шарқдан 7-12 м/с тезликда эсади. Ҳарорат кечаси 3 даража совуқ - 2 даража илиқ, кундузи 5-10 даража илиқ бўлади.\nЖиззах, Сирдарё ва Самарқанд вилоятларида ҳаво ўзгариб туради, ёғингарчилик кутилмайди. Ғарбий шамол йўналишини ўзгартириб, шарқдан 7-12 м/с тезликда эсади. Ҳарорат кечаси 3 даража совуқ - 2 даража илиқ, кундузи 5-10 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, ёғингарчилик кутилмайди. Ғарбий шамол йўналишини ўзгартириб, шарқдан 7-12 м/с тезликда эсади. Ҳарорат кечаси 0-5 даража, баъзи жойларда 2 даража совуққача, кундузи 8-13 даража илиқ бўлади.\nАндижон, Наманган ва Фарғона вилоятларида ҳаво ўзгариб туради, ёғингарчилик кутилмайди. Ғарбий шамол йўналишини ўзгартириб, шарқдан 7-12 м/с тезликда эсади. Ҳарорат кечаси 2 даража совуқ - 3 даража илиқ, кундузи 3-8 даража илиқ бўлади.\nРеспубликанинг тоғли ҳудудларида ҳаво ўзгариб туради, вақти-вақти ёғингарчилик бўлади, баъзи жойларда кучли бўлиши мумкин. Қор кўчиши хавфи бор. Ғарбий шамол йўналишини ўзгартириб, шарқдан 7-12 м/с тезликда эсади. Ҳарорат кечаси 3-8 даража совуқ, кундузи 3 даража совуқ - 2 даража илиқ бўлади.\nЯнгиликлар » Ўзбекистон » 16 февраль куни Ўзбекистонда қандай об-ҳаво кутилмоқда?\n00:40 АПЛ. «Манчестер Сити» сафарда «Лестер»ни мағлуб этди (турнир жадвали)\n00:37 Роналду фаолиятидаги 1000-баҳсда рақиб дарвозасини ишғол қилди\n00:23 Хавфлар остида қолаётган жаноб Америка Қўшма Штатлари\n23:57 Туғилган кунда бўйинбоғ совға қилишга мажбур бўлган "Пахтакор"нинг "Спартак"ка қарши ўйини ҳақида\n23:50 Оқ уй Трампга қарши бўлганларнинг рўйхатини тузмоқчи\n23:35 Ўзбекистонликлар YouTube’да кунига ўртача қанча видео кўриши маълум бўлди\n23:20 Жиззахда юк машинаси ҳайдовчиси рулда ухлаб қолиши оқибатида унинг аёли ва фарзанди ҳалок бўлди\n23:05 Мессининг покери “Барса”га йирик ғалаба келтирди ва жадвалда 1-ўринга кўтарилди\n23:00 Индонезияда сув тошқини оқибатида 6 талаба ҳалок бўлди (фото)\n22:50 У.Мингбоев: “Совет давридан қолган иллатлардан қутулишимиз керак”\n22:32 Аёллар нега жиноятга қўл урмоқда?\n22:17 ДХХ Фарғонада қарийб 500 минг долларни ушлаб қолди\n14:33 14 февраль куни Ўзбекистонда қандай об-ҳаво кутилмоқда?\n14:36 13 февраль куни Ўзбекистонда кутилаётган об-ҳаво маълумоти\n13:30 6 февраль куни Ўзбекистонда қандай об-ҳаво кутилмоқда?\nДХХ Фарғонада қарийб 500 минг долларни ушлаб қолди\nМИБ Қўнгиротда ноқонуний уланишни фош қилди\nХоразмда ўзаро жанжал ўлим билан тугади\nХавфлар остида қолаётган жаноб Америка Қўшма Штатлари\nОқ уй Трампга қарши бўлганларнинг рўйхатини тузмоқчи\nИндонезияда сув тошқини оқибатида 6 талаба ҳалок бўлди (фото)\nГригорий календари ҳақида биласизми?\nЕвропада коронавирус ваҳимаси! Шаҳар карантинга тортилди\nАПЛ. «Манчестер Сити» сафарда «Лестер»ни мағлуб этди (турнир жадвали)\nТуғилган кунда бўйинбоғ совға қилишга мажбур бўлган "Пахтакор"нинг "Спартак"ка қарши ўйини ҳақида\nМессининг покери “Барса”га йирик ғалаба келтирди ва жадвалда 1-ўринга кўтарилди\nЕЧЛ 1/8 финал босқичи. Энг қиммат футболчи ким?\nАнзур Исмоилов: "Кучли жамоа билан бундай ўйинлар фойдали"


2020 йилда Қумқўрғон туманида ижтимоий муҳофазага муҳтож, иш топишда қийналаётган ва меҳнат бозорида тенг шартларда рақобатлаша олмайдиган шахсларни ишга жойлаштириш учун иш ўринларининг энг кам сонини белгилаш тўғрисида\n6882 Хокимият Кумкурганского района 24/08/2019 08/09/2019 0\nЎзбекистон Республикаси “Аҳолини иш билан таъминлаш тўғрисида”ги Қонунининг 17-моддаси ҳамда Ўзбекистон Республикаси Вазирлар Маҳкамасининг 2017 йил 5 декабрдаги 965-сон қарори билан тасдиқланган “Ижтимоий муҳофазага муҳтож, иш топишда қийналаётган ва меҳнат бозорида тенг шартларда рақобатлаша олмайдиган шахсларни ишга жойлаштириш учун иш ўринларининг энг кам сонини белгилаш ва заҳирага қўйиш тартиби тўғрисида”ги Низомнинг 10-банди ижросини таъминлаш мақсадида, ҚАРОР ҚИЛАМАН:\n1. Тумандаги мулкчилик шаклидан қатъий назар ходимларнинг рўйхатдаги ўртача сони 20 нафар кишидан ортиқни ташкил этадиган ташкилотлар сонидан келиб чиқиб, Қумқўрғон туманида ижтимоий муҳофазага муҳтож ва иш топишда қийналаётган шахслар учун 170 та иш ўринлари банд қилинганлиги жумладан:\nўн тўрт ёшгача болалари бўлган ва ногирон болалари бўлган ёлғиз ва кўп болали ота-оналар учун 26.5 фоиз (45 киши);\nумумий ўрта ва ўрта махсус, касб-ҳунар таълими муассасаларини тамомлаган ёшлар, шунингдек, олий таълим муассасаларининг давлат грантлари бўйича таълим олган битирувчилари учун 60.0 фоиз (102 киши);\nсафарбарлик чақируви заҳирасида хизматни ўтаган ва Ўзбекистон Республикаси Қуролли Кучлари сафларидан муддатли ҳарбий хизматдан бўшатилган шахслар учун 7.6 фоиз (13 киши);\nногиронлар учун 1.2 фоиз (2 киши);\nпенсия олди ёшидаги шахслар учун 0.6 фоиз (1 киши);\nжазони ижро этиш муассасаларидан озод қилинган ёки суднинг қарорига кўра тиббий тусдаги мажбурлов чоралари қўлланилишидан озод қилинган шахслар учун 6.3 фоиз (6 киши);\n3. 2020 йилда Қумқўрғон туманида ижтимоий муҳофазага муҳтож, иш топишда қийналаётган ва меҳнат бозорида тенг шартларда рақобатлаша олмайдиган шахсларни ишга жойлаштириш бўйича корхона ва ташкилотлар кесимида иш ўринларини ташкил этиш рўйхати иловага мувофиқ тасдиқлансин.\n7. Туман аҳоли бандлигига кўмаклашиш маркази (Ш.Қурбонов) беш кун муддатда ушбу қарорнинг 1-бандида кўрсатилган ташкилотлар раҳбарларининг эътиборига етказсин ва ушбу қарор бажарилиши устидан назоратни таъминласин.\n8. Қумқўрғон туман ҳокимининг 2018 йил 27 сентябрдаги 2781-сон қарори бекор қилинсин.\n10. Ушбу қарор ижросини назорат қилиш туман ҳокимининг биринчи ўринбосари М.Қултаев зиммасига юклатилсин.


06:40 / 20.11.2016 | Solih | 2180\nАссалому алайкум! Бизни қишлоқда жума намози ўқилмайди. Жума намозини ўқиш учун қўшни қишлоққа бориш кeрак, лекин қўшни қишлоқдаги масжид бизни уйдан 5 км узоқликда. Шу сабаб мeндан жума намози соқит бўладими?\nعَنْ أَبِي الْجَعْدِ الضَّمْرِيِّ رَضِي اللهُ عَنْهُ، عَنِ النَّبِيِّ صَلَي الله عَلَيْهِ وَسَلَّم قَالَ: مَنْ تَرَكَ ثَلَاثَ جُمَعٍ تَهَاوُنًا بِهَا طَبَعَ اللهُ عَلَى قَلْبِهِ. رَوَاهُ أَصْحَابُ السُّنَنِ وَالْحاَكِمُ\nАбу Жаъд аз-Зомрий розияллоҳу анҳудан ривоят қилинади: «Набий соллаллоҳу алайҳи васаллам: «Ким писанд қилмай, уч Жумъани тарк этса, Аллоҳ унинг қалбига муҳр босгай», дедилар». «Сунан» эгалари ва Ҳоким ривоят қилганлар. Шарҳ: Аввало ушбу ҳадиснинг ровийси билан танишиб олайлик. Бу саҳоба Абу Жаъд аз-Зомрий куняси билан машҳур бўлганлар. У кишининг асл исмлари Амр ибн Бакр эди. Бу зот Маккани фатҳ этиш ва Табук ғазотларида иштирок этдилар. Жамал воқеасида эса Оиша розияллоҳу анҳо онамиз билан қатнашиб, мана шу урушда вафот этдилар. Ҳадисларни Салмон Форсийдан ривоят қилдилар. Бу кишидан Убайда ибн Суфён ал-Ҳазрамий ва бошқалар ривоят қилганлар. Ушбу ҳадиси шарифда Жумъа намозига эътиборсизлик билан қараб бўлмаслиги ҳақида сўз бормоқда. Эътиборсизлик ила уч Жумъа намозини узрсиз тарк қилган одамнинг қалбига Аллоҳ муҳр босиб, яхшилик кирмайдиган қилиб қўйиши ўша одамнинг ўзи учун, оиласи учун, жамияти учун катта бахтсизликдир. Чунки Аллоҳ муҳрлаб қўйган қалбдан ҳеч қачон яхшилик чиқмайди. Бундан ортиқ бахтсизлик бўлиши мумкин эмас. Демак, Жумъа намози ўқийдиган намозхонлари кўп бўлган жамиятда яхшилик ҳам кўп бўлади. Аксинча, жамиятнинг бу намозни ўқимайдиганлари қанча кўпайса, ўша жамиятнинг ёмонлари ҳам, мусибатлари ва мушкулотлари ҳам шунчалик кўпайиб бораверади. Ичимизда Жумъага чиқмайдиганларимиз бор бўлганидан кейин жамиятимизнинг яхшиликка эриша олмаётганидан ажабланмасак ҳам бўлаверади.\nعَنِ ابْنِ عَبَّاسٍ رَضِي اللهُ عَنْهُ، عَنِ النَّبِيِّ صَلَي الله عَلَيْهِ وَسَلَّم قَالَ: مَنْ تَرَكَ الْجُمُعَةَ مِنْ غَيْرِ ضَرُورَةٍ كُتُبَ مُنَافِقًا فِي كِتَابٍ لَا يُمْحَى وَلَا يُبَدَّلُ. رَوَاهُ الشَّافِعِيُّ. وَلِأَبِي دَاوُدَ وَالنَّسَائِيِّ: مَنْ تَرَكَ الْجُمُعَةَ بِغَيْرِ عُذْرٍ فَلْيَتَصَدَّقْ بِدِينَارٍ، فَإِنْ لَمْ يَجِدْ فَبِنِصْفِ دِينَارٍ\nИбн Аббос розияллоҳу анҳудан ривоят қилинади: «Набий соллаллоҳу алайҳи васаллам: «Ким бир Жумъани заруратсиз тарк этса, ҳеч ўчирилмайдиган ва алмаштирилмайдиган Китобга мунофиқ деб ёзилур», дедилар». Шофеъий ривоят қилган. Абу Довуд ва Насаийнинг ривоятларида: «Ким бир Жумъани узрсиз тарк қилса, бир динор садақа қилсин. Агар топмаса, ярим динор», дедилар». Шарҳ: Ҳар иккала ривоятда узрсиз бир Жумъа намозини тарк қилиш қанчалар катта гуноҳ эканлиги алоҳида таъкидланмоқда. Бир одамнинг номи ҳеч ўчирилмайдиган ва алмаштирилмайдиган Китобга мунофиқ деб ёзиб қўйилиши унинг абадий мунофиқ бўлиб қолиши ҳақидаги хабардир. Жумъа намозини узрсиз тарк қилган одам бу гуноҳни ювиш учун топса, бир, топмаса, ярим динор садақа қилиши ҳам бу қанчалар оғир гуноҳ эканлигини кўрсатиб турибди. Зеро, оғир гуноҳларгагина садақа ила каффорот берилади. Қолаверса, динор тилло пул бўлиб, ўша вақтда катта маблағ ҳисобланган.\nعَنْ حَفْصَةَ رَضِيَ اللهُ عَنْهَا، عَنِ النَّبِيِّ صَلَي الله عَلَيْهِ وَسَلَّم قَالَ: عَلَى كُلِّ مُحْتَلِمٍ رَوَاحُ الْجُمُعَةِ، وَعَلَى كُلِّ مَنْ رَاحَ الْجُمُعَةَ الْغُسْلُ. رَوَاهُ أَبُو دَاوُدَ وَالنَّسَائِيُّ\nҲафса розияллоҳу анҳодан ривоят қилинади: «Набий соллаллоҳу алайҳи васаллам: «Ҳар бир эҳтилом бўлувчига Жумъага бориш лозимдир. Ҳар бир Жумъага борувчига ғусл лозимдир», дедилар». Абу Довуд ва Насаий ривоят қилганлар. Шарҳ: Демак, Жумъа намози ҳар бир балоғатга етган мусулмон эркакка фарздир. Балоғатга етган мусулмон эркак узрсиз Жумъа намозини тарк қилса, гуноҳкор бўлади. Жумага борувчи ҳар бир киши ғусл қилиб бориши лозим. Чунки кўпчилик жамланадиган, бирга ваъз-насиҳат эшитиб, намоз ўқийдиган жойга ҳамма ғусл қилиб, покланиб бормаса, турли ҳидлар тарқаб, нохуш ҳолат юзага келади. Шу боисдан бу ҳадиси шарифни ҳаётимизга жорий қилиб, барчамиз ҳар Жумъа намозига ғусл қилиб боришимиз лозим.\nعَنْ طَارِقِ بْنِ شِهَابٍ رَضِي اللهُ عَنْهُ، عَنِ النَّبِيِّ صَلَي الله عَلَيْهِ وَسَلَّم قَالَ: الْجُمُعَةُ حَقٌّ وَاجِبٌ عَلَى كُلِّ مُسْلِمٍ فِي جَمَاعَةٍ إِلَّا أَرْبَعَةً؛ عَبْدٌ مَمْلُوكٌ أَوِ امْرَأَةٌ أَوْ صَبِيٌّ أَوْ مَرِيضٌ. رَوَاهُ أَبُو دَاوُدَ وَالبَيْهَقِيُّ وَالْحاَكِمُ\nТориқ ибн Шиҳоб розияллоҳу анҳудан ривоят қилинади: «Набий соллаллоҳу алайҳи васаллам: «Жамоат ила Жумъа (ўқимоқ) ҳар бир мусулмонга ҳақдир, вожибдир. Магар тўрт киши – мамлук, қул, аёл киши, ёш бола ва бемор мустаснодир», дедилар». Абу Довуд, Байҳақий ва Ҳоким ривоят қилганлар. Шарҳ: Аввало ҳадиснинг ровийcи Ториқ ибн Шиҳоб розияллоҳу анҳу билан яқиндан танишиб олайлик. Ториқ ибн Шиҳоб ибн Абу Шамс ибн Салама ал-Бажалий ал-Аҳмасий, кунялари Абу Абдуллоҳ. Ториқ ибн Шиҳоб розияллоҳу анҳу Расулуллоҳ соллаллоҳу алайҳи васалламни кўрганлар-у, лекин суҳбатларида бўлмаганлар. Ҳадисларини тўртта халифа ва бир нечта саҳобалардан ривоят қилганлар. Абу Бакр ва Умар ибн Хаттоб даврларидаги ўттиз учта ғазотда иштирок этганлар. Ториқ ибн Шиҳоб розияллоҳу анҳу Куфада истиқомат қилдилар. Ҳижратнинг 83-йили вафот этдилар. Ушбу ҳадиси шарифда Жумъа намози ҳар бир мусулмон кишига фарз эканлиги қаттиқ таъкидланмоқда. Буни Пайғамбаримиз соллаллоҳу алайҳи васалламнинг сўз услубларидан, «ҳақдир, вожибдир» деганларидан ҳам билиб оламиз. Шу билан бирга, бу ҳадиси шарифда Жумъага бориши узрли бўлган одамлар ҳам зикр этилмоқда. Мазкур тоифадаги кишилар Жумъага бормасликлари мумкин: 1. «Мамлук, қул» Бировнинг мулки ҳисобланган қул кишиларга Жумъа фарз бўлмайди. Чунки Жумъага бориш алоҳида қўшимча ҳаракат, сарф-ҳаражат ва бошқа нарсаларни тақозо қилади. Қул кишилар эса ўз ҳолатларига биноан, бу нарсаларда ортиқча қийинчиликларга дуч келадилар. Шу мақсадда уларга енгиллик яратиш учун Жумъа намозига боришлари фарз қилинмаган. 2. «Ёш бола» Балоғатга етмаган ёш боланинг бошқа ибодатларни қилиши ҳам фарз эмас. Ёш бола мукаллаф эмас. Бинобарин, унга Жумъа намози ҳам фарз эмас. 3. «Аёл киши» Исломий ҳаёт тарзида аёл кишининг ўзига яраша ҳолатлари, вазифалари бор. Ана шуларни эътиборга олган ҳолда муслима аёлларга Жумъа намози фарз қилинмаган. 4. «Бемор» Ислом енгиллик динидир. Кишиларни тоқатларидан ташқари нарсаларга таклиф қилмайди. Жумъага бориш беморга оғир бўлса, у бормаслиги мумкин. Ушбу ҳадислар ва бошқа шу маънодаги далилларни тўлиқ ўрганиб чиққан уламоларимиз, хусусан, маълум ва машҳур тўрт сунний мазҳаб имомлари «Жумъа намозини адо этиш фарзи айн – ҳар бир кишига алоҳида фарздир», деганлар. (“Ҳадис ва Ҳаёт” китобидан). Валлоҳу аълам!\nФарз намозининг 3-4 ракъатида\nАёли намоз ўқимаса\nРўзани тутиш ҳақида\nНамозимни туриб ўқидим


Спортчиларимизни олдинда йирик комплекс мусобақалар кутмоқда\nМОҚ томонидан Олимпия спорт турлари бўйича федерация ва ассоциацияларнинг мутасадди раҳбарлари иштирокида ўтказилган йиғилишда спортчиларимизни олдинда кутиб турган йирик комплекс мусобақалар Токио-2020 ҳамда Париж-2024 Олимпия ўйинлари, Ханчжоу-2022 Осиё ўйинларига олиб борилаётган тайёргарлик ишлари муҳокама қилинди. Иш давомида учраётган бошқа ташкилий масалалар ўрганилди.\nШунингдек, ZOOM платформаси орқали бўлиб ўтган онлайн йиғилишда мутасаддиларнинг спортчилар учун маҳаллий фармакологик препаратларни ишлаб чиқариш дастурлари, тиббиёт маркази фаолиятини янада модернизация қилиш бўйича ҳисоботи эшитилди. Терма жамоа спортчиларининг тайёргарлик жараёни учун янги замонавий спорт ускуналари, тренажёр ва бошқа анжомлар, рақамли IT-техналогиялар ва дастурларни харид қилиш бўйича таклифлар билдирилди.\nЙиғилишда Тошкент-2025 ёшлар Осиё ўйинларига ҳам тайёргарликни унутмаслик лозимлиги таъкидланди. Ҳар бир спорт турида ўзига хос экипировкалар тайёрлаш ва бунинг учун дизайнерлар билан ўқув-семинарлари ташкил қилиш, фармакологик йўналишда Фанлар Академияси билан ҳамкорликда ишлаш, селекция сиёсатига янада катта эътибор бериш борасида топшириқлар берилди.


Шавкат Мирзиёев: «Энди ҳажга қандайдир тижоратчилар эмас, тоза одамлар юборилади» | FargonaZiyo.uz\n5 январь куни Тошкент вилоятида халқ депутатлари Тошкент вилояти кенгашининг навбатдан ташқари сессияси бўлиб ўтди. Сессияда Ўзбекистон Президенти Шавкат Мирзиёев иштирок этди. Бу ҳақда xabar.uz ахборот-таҳлилий портали ёзмоқда.\nСессияда портал вакили ҳам қатнашди. Унинг маълумот беришича, видеоселектор шаклида ўтган сессияда Президент Шавкат Мирзиёев сўзга чиқиб, фуқароларни муқаддас Ҳаж зиёратига юбориш масаласига ҳам тўхталиб ўтган.\nPrevious Post: Бухоро Ислом маданияти пойтахти бўлади\nNext Post: Қорилар мусобақаси учун рўйхатдан ўтувчиларга қулайлик!


Гаагага миллионлаб Афғонистон аҳолиси мурожаат қилди - Fitrat.uz\nБош саҳифа / Хабарлар / Гаагага миллионлаб Афғонистон аҳолиси мурожаат қилди\nГаагага миллионлаб Афғонистон аҳолиси мурожаат қилди\nFevral 21, 2018\tГаагага миллионлаб Афғонистон аҳолиси мурожаат қилдиda fikr bildirishni o'chirish 102 Кўришлар\nФақат 2017 йилнинг ўзида қуролли тўқнашувлардан Афғонистоннинг 3400 аҳолиси ҳалок бўлди. Фақат охирги бир неча ой давомида Гаагадаги Халқаро жиноят судига 1,17 миллион афғонистонликлар ҳарбий жиноятларнинг қурбони бўлишганини таъкидлаб, мурожаат қилишди.\nҲолбуки, Афғонистондаги ҳуқуқ ҳимоячиларининг таъкидлашича, аслида ислом республикасидаги ҳарбий жиноят қурбонлари бир неча миллионни ташкил этади, чунки Гаагага мурожаатларнинг аксари гуруҳлар ва ҳатто, қишлоқлар номидан берилган.\nДаъвогарлар қаторида – кўплаб ҳужумлар, авиазарбалар, уюштирилган қотилликлар, қўпорувчилик, портлаш, ўғрилик ва бошқа ҳарбий жиноят қурбонлари, шунингдек, тўқнашувлар чоғида яқинлари ва қариндошларидан жудо бўлганлар бор. Мурожаат қилганларнинг шахсий маълумотлари ошкор қилинмаяпти.\nЭслатиб ўтамиз, ҳуқуқни муҳофаза қилувчи ташкилотларнинг маълумотларига кўра, фақат 2017 йилнинг ўзида 3400 Афғонистон аҳолиси қуролли тўқнашувлар натижасида ҳалок бўлган, 7 мингдан ортиғи жароҳат олган.\nАввалги Солиҳа аёл\nКейинги БМТ: Сурияда сил, ич терлама, қўтир авж олди\nФранцуз мусулмон цивилизацияси институти очилди\nAvgust 16, 2017\t3,213\nMart 11, 2017\t2,369\nIyun 22, 2017\t2,328\nFevral 18, 2017\t2,309\nAprel 6, 2017\t2,161\nSentabr 19, 2019


Исми жисмига мос бўлсин-да! / CHAMPIONAT.asia\n12:21ПСЖ 50 миллион еврога "Наполи" футболчисини сотиб олмоқчи 1 12:20«Вест Хэм» жаҳон футболига тақдим этган юлдузлар 1 12:03МЮ Гризманнинг вакилига мурожаат қилди 1 12:00Бугун намойиш этиладиган футболга оид кўрсатувлар жадвали (Спорт ТВ, Матч ТВ, Футбол ТВ) 3 11:49Туркия - Ўзбекистон ўртоқлик ўйинига ташриф буюрадиган мухлислар учун ЎФА томонидан бепул чипталар тақдим қилинади 12 11:22Лионель Месси Гризманн ҳақидаги саволга жавобан атиги 6та сўз айтди 23 11:00"Эвертон" "Арсенал" футболчисини харид қилишга яқин 0 10:40Суперлига. Бугун 10-турнинг дастлабки 4та ўйини бўлади 37 10:39Криштиану Роналдунинг қимматбаҳо машиналари (ТОП-10) 9 10:32Аёллар чемпионати: 7-тур якунига етди 1 10:30U-21 Биринчилигида 10-тур учрашувлари старт олди 4 10:25"Қўқон-1912" 9-турдан сўнг икки легионер билан хайрлашди 9 09:49Рафаэль Бенитес “Ньюкасл”да фақат битта шарт билан қолишини маълум қилди 5 09:43А Серия, Лига 1 ва Бундеслига клублари “Арсенал” ҳимоячиси учун курашади 0 09:23Ришарлисоннинг трансфер нархи маълум бўлди 7\nИсми жисмига мос бўлсин-да!\nТеглар : СўғдиёнаҚўқон-1912СуперлигаПФЛНасафБунёдкорЛокомотивПахтакорАГМКМеталлургНавбаҳорНефтчиБухороҚизилқум\nКўпчилик янги мавсумни катта қизиқиш билан кутмоқда.\nЯнги регламент, янгича формат ва янги ном остида ўтадиган чемпионат амалда қандай бўлади?\nИшга ёндошув, ташкилий томондан эътибор яхши тарафга ўзгаргани ҳақиқат. Бу тарафлама ташкилот ростан ҳам ўсишга эришди. ПФЛ аввал эътибордан четда қолдирган ташкилий масалаларга янги раҳбарият эътиборли бўлмоқда.\nТез орада Суперлигада титул ҳомий пайдо бўлиши эълон қилинди. Демак, катта эҳтимол билан Суперлига номига мос равишда бўлади ва совриндор жамоалар муносиб тарзда тақдирланишади. Яъни, чемпион бўладиган жамоага кўшимча мотивация пайдо бўлиш эҳтимоли мавжуд.\nФутболда ҳар бир кичик детал муҳим. Немислар айтганидек, эътибордан четда қолиши мумкин бўлган кичик деталлар катта ғалабаларга ёки аксинча, мағлубиятларга сабабчи бўлиши мумкин. Бу футболнинг ташқарисидаги бўлаётган ишлар. Ичидаги ишлар эса буткул жамоаларга боғлиқ. Суперлига қанчалик қизиқ ўтиши нафақат ташкилий ишларга, балки жамоалар кўрсатадиган ўйин ва уларни ўз олдига қўядиган мақсадига ҳам боғлиқ. Биз авваллари оқсаган жиҳатларни, муаммоларни белгилаб олдик ва буларни янги мавсум олдидан тузатиш пайидамиз.\nПФЛ ваъда қилаётган ТВ трансляциялар, реклама, анонслар, мухлислар талабидан келиб чиқиб яратилиши кутилаётган шароитлар ва ҳоказо. Бу ишлар албатта ишқибозлар, умуман футбол учун ҳозирги замонда муҳим омил. Лекин Суперлигада ҳақиқий супер матчлар бўлиши жамоалар намойиш этадиган футболга боғлиқ.\nШуни алоҳида қайд этиш керакки, "Машъал" бу Суперлига учун йўқотиш. "Газчилар"да исталган жамоага бош оғриқ тақдим этиш салоҳияти мавжуд эди. Афсуски "Машъал"ни ўрнини банд этган "Сўғдиёна" борасида бу фикрни илгари суришга ҳеч қандай асос йўқ. Камига ҳеч бир жамоада ўз ўрнини тополмаётган Александр Мочинов билан Суперлигада иштирок этиш, бу лигада жон сақлаб қолишга "сигнал"дан даракка ўхшайди. Ҳар ҳолда "Сўғдиёна" ҳозирча Суперлигада қолган жамоаларга "ем" бўлишга асосий номзодлардан биридек таассурот қолдирмоқда.\nАслида Про-лигага тушиб кетган ва якунда Суперлига чиптасини "ютиб" олган "Нефтчи" борасида ҳам илиқ фикрларни айтиш мушкул. Сабаби, "Нефтчи" мана неча йилдирки ҳали ўзига келгани йўқ. Ўтган йили Абрамов келиб ҳам жамоани ўнглай олмаган бир пайтда, орада бир парчаланган ва таркиби яна ўзгариб кетган "Нефтчи"ни қайта оёққа турғазиш Сергей Ковшовни қўлидан келишига ишониш жуда қийин. Чунки Ковшов ўзининг мураббийлик фаолияти давомида ҳар доим аутсайдер мақомидаги жамоаларда ишлаган ва камида "навбатчи" мураббийлар сирасига киради.\n"Сўғдиёна" ва "Нефтчи" якунда Суперлигада ўйнайдиган бўлди. Лекин улар танлаган мураббийларнинг салоҳияти янгича кўринишдаги Суперлигага қанчалик мос тушади? Бу катта савол.\nЧемпионлик учун кураш эса қизийдиганга ўхшайди. Кўпчилик янги мавсумда "Пахтакор" чемпионлик учун катта қадам ташлаб қўйганини такрорлашдан чарчамаганди. Лекин амалдаги чемпион "Локо" амалга оширган трансферлар шуни кўрсатдики, айни пайтда футболчиларнинг статуси ва сифатли трансферлар кетма-кетлиги Суперлигада чемпион жамоа ўзгариши учун "темирйўлчилар"нинг рақобатчилари анчагина тер тўкишларига тўғри келади. "Локо"нинг энг катта ютуғи бу жамоа ўзаги сақлаб қолинди ва бўш чизиқлар рақобати янада кучайтирилди. "Локо" янада рақобатдош жамоага айланди.\n"Пахтакор" ҳақида гап кетганда шуни айтиш мумкинки, жамоада таркиб борасида жуда кенг танлов мавжуд. Фақатгина жамоага таклиф этилган легионерларнинг даражаси "Пахтакор" савиясига мос тушмаётгани муҳим баҳсларда яққол кўриниб қолди. Шунингдек, ўтган мавсумдаги "йил ўйини"да "Насаф"дан учралган йирик мағлубият ва жорий йининг энг муҳим тўқнашувида қабул қилиб олинган мағлубият Арвеладзенинг салоҳияти борасидаги йиғилиб қолган саволларни яна кун тартибига чиқарди.\nМаҳаллий футболчиларни чертиб олаётган "Пахтакор" легионер танлашда қийналмоқда. Жамоага таклиф этилган португалиялик ҳужумчи Гонсалвеш ҳақида фикр билдиришга эса ҳозирча эрта.\nНима бўлган тақдирда ҳам таркиб эътибори билан "Пахтакор" "Локомотив"га жиддий чақирув ташлайди.\nМолиявий тарафдан имкониятлари чегараланиб қолган "кучли тўртталик"даги "Бунёдкор" ҳамда "Насаф" Суперлигада чемпионлик учун чинакамига курашишига ишониш қийин. Яна бир муаммо, бу жамоаларнинг захираси жуда тор. Бу ҳам Қосимов ёки Бердиевга қўшимча муаммоларни тақдим этади. Улар асосий эътиборни академия тарбияланувчиларига қаратган ҳолда барибир максимал натижа қайд этиш учун курашишади. Бу пайтда мураббий фактори асосий ўринга чиқади. Қосимов ва Бердиев айнан қийин шароитда ишлаб "пишган" мутахассислар саналишади. Шу боисдан ҳам уларни тўлиқ ҳисобдан чиқаришга ҳали эрта.\nСуперлигага ўзгача файз ва интрига қўшишга потенциал жиҳатдан "Қўқон-1912", "Бухоро" ва "Навбаҳор" жамоаларидан умид катта. Нўъмон Ҳасанов, Илҳом Мўминжонов ҳамда Улуғбек Бақоев ўтган йилги натижалари ҳамда ишлари билан уларда мураббийлик салоҳияти мавжудлигини амалда кўрсатишди.\nШунингдек, АГМК жамоасида ҳам мақсад янада жиддийлашган. "Металлург" эса тубдан янгиланди. Бекободликлар янгича кўринишдаги чемпионатда қандай статусга даъвогарлик қилишларини эса вақт кўрсатади. Кўпчилик "Металлург" ниҳоят янги анъаналарга эга клубга айланишини кутмоқда.\nНавоийнинг "Қизилқум" жамоасида ҳам ўзгаришлар йўқ эмас. Бу жамоа таркиб эътибори билан исталган жамоага муаммо туғдиришга қодир аслида. Суперлигада тажриба ва ёшлик шижоатини бирлаштиришга ҳаракат қилмоқчи бўлаётган Ҳамид Актамовни янги мавсумда қайтадан кашф этамизми? Бу савол кўпчилик навоийлик ишқибозларни қизиқтираётганига шубҳа йўқ.\nСуперлигада ким чемпион бўлиши ёки кимлар қолган олтиталикда бўлиши муҳим эмас. Асл мақсад ва ният ўйинлар савиясини ошириш. Ҳар бир ўйинда жамоалар очко учун курашишни бошлашсагина кўзланган мақсадга эришамиз. Янги Суперлигада футболимиздаги эски "ўйин"ларни бошламасак бўлгани. Ўшандагина ҳар бир турда мухлислар орзиқиб ва интиқиб кутган ўйинлар ўз-ўзидан кўпайиб бораверади.\nСуперлига ҳали бошланмади, лекин шахсан мен ҳозирданоқ 2-турни бошқача интизорлик билан кутяпман. Ёки 8-9-10-11 турдаги "кучли тўртталик"даги ўзаро қарама-қаршиликлар кетма-кетлиги мухлисларимизни стадионларимизга "михлаб" қўйишига ишонгим келади.\nМуҳими, Суперлигамизнинг исми жисмига мос бўлсин-да!\nСуперлига. Бугун 10-турнинг дастлабки 4та ўйини бўлади 37\n"Қўқон-1912" 9-турдан сўнг икки легионер билан хайрлашди 9


4 март куни Ўзбекистонда жисмоний шахслар 86,5 млнлик рубль харид қилди – Газета.uz\nLotinchada 4 март 2022, 22:30 Иқтисодиёт\n4 март куни ўзбекистонликлар тижорат банкларига 43 млндан ортиқ ҳажмда АҚШ доллари сотган, 32,5 млн доллардан ортиқроқ миқдорда сотиб олган. Бу ҳақда Марказий банк маълум қилди.\nШунингдек, жума куни жисмоний шахслар банклардан 86,5 млндан ортиқ миқдорда Россия рубли харид қилган бўлса, 7,3 млн миқдорида рубль сотишган.\n3 мартдан Ўзбекистон банклари ўз кассаларида (айрибошлаш шохобчаларида) рублни сотиб олиш ва сотишни бошлади. 3−4 март кунлари жисмоний шахслар томонидан банклардан жами 146,7 млн миқдорида Россия рубли сотиб олинди ва 12,8 млн рубль сотилди. Орадаги фарқ 11 баробардан ортиқроқни ташкил этди.\nАввлроқ, Марказий банк тижорат банклари рубль курсини мустақил равишда жорий халқаро котировкаларга асосан белгилаётганини маълум қилганди. Регуляторнинг қайд этишича, ижтимоий тармоқларда айтилаётган шубҳали спекулятив трансчегаравий схемалар ёрдамида рублни айирбошлаш (шу жумладан, «қора бозор»да) орқали 30 фоизгача даромад олиш мумкин экани мантиқан гепотетик шаклларда тўғри бўлиши мумкин. Бироқ, амалда Ўзбекистондаги ички валюта бозоридаги реал ҳолат буни инкор этаётгани айтилди. Марказий банк буни охирги пайтда тижорат банклари томонидан аҳолига рубль сотуви улардан харид қилинган миқдорлардан қарийб 10 баробар кўплиги билан изоҳлади.\nАҳолининг рублни кўпроқ харид қилаётганини иқтисодчи Отабек Бакиров қуйидагича изоҳлади.\n«Рублнинг қулаши ортидан Россиядаги товарлар, масалан ёғоч, ёғ-мой, металл-прокатларнинг нархи долларга чаққанда 1,5−2 баробаргача арзон бўлиб қолди. Яъни конфликтгача [Россия-Украина ўртасидаги] рублда импорт шартномаси тузганлар тезроқ эски нархларда тўловини амалга ошириши манфаатига эга, токи нариги томон битимлар ва нархларга ўзгартириш киритмагунича. Шунинг учун жисмоний шахслар банкдан мақбул курсда рубль сотиб олиб, масалан, устав фондига киритиб хўжалик субъектлари номидан рублдаги импорт контрактлари учун тўловларни ўтказиш орқали юқори даражада афзалликдан фойдаланишмоқда», — дея таъкидлади у.\nЭслатиб ўтамиз, 3 март куни ўзбекистонликлар 60 млн рубль сотиб олгани ҳақида хабар берилганди.\nТижорат банклари рублнинг сўмга нисбатан курсини мустақил белгиламоқда — Марказий банк 4 март 2022, 19:42\n3 март куни ўзбекистонликлар 60 млн рубль сотиб олди 4 март 2022, 16:20\nЎзбекистон банклари рубль сотиб олиш ва сотишни бошлади 3 март 2022, 18:14\nРублнинг расмий курси 2017 йилдан бери илк марта 100 сўмдан пасайди 2 март 2022, 18:06


Мойли экинларни комбайнлар ёрдамида йиғиштириб олиш бўйича тавсиялар - Ўзбекистон Республикаси Қишлоқ хўжалиги вазирлиги\nЖорий йилда асосий ва такрорий экин сифатида экилган соя, кунгабоқар ҳамда махсар ҳосилни ўз вақтида нобудгарчиликсиз, сифатли йиғиштириб олиш фермер ва механизаторлар олдида турган асосий вазифалардир.\nРеспубликамиз шароитида мойли экинлар ғалла комбайнлари ёрдамида тўғридан-тўғри йиғиштириб олинади. Аммо мойли экинларнинг ҳар бир турини йиғиштиришга алоҳида ёндашиш талаб этилади.\nСояни йиғиштириб олиш. Соя ҳосилини тўлиқ пишиб етилганда, қисқа вақт ичида йиғиштириб олиш лозим, акс ҳолда дуккаги очилиб, уруғ ерга тўкилиши натижасида нобудгарчилик кескин ошиб кетиши мумкин. Унинг уруғ намлиги 16-18 фоизга етганда йиғиштириш мақсадга мувофиқдир.\nКомбайннинг иш тезлиги ўрилаётган соянинг ҳосилдорлиги, майдоннинг текислиги, бегона ўтлар массасига ва бошқа омилларга қараб 4-5 км/соат оралиғида танланади.\nСоя ўсимлигида жами дуккакларнинг 2-12 фоизи поянинг пастки қисмида, яъни ерга нисбатан 15 см гача баландликда жойлашган. Шу сабабли комбайн жаткаси минимал баландликда ўрнатилиши керак. Шу билан бирагаликда ўриш аппарати тупроқ ичига кирмаслиги лозим.\nМотовиланинг айланиш тезлиги экиннинг қалин ёки сийраклигига қараб ўзгартирилади. Майдонда бегона ўтлар кўп ва қалин жойларда мотовиланинг айланиш тезлигини камайтириш, сийрак жойларда эса ошириш керак. Тезликнинг рационал оралиқлари 25-30 айл/мин ҳисобланади. Ўрнатилиш баландлиги соянинг баландлигига қараб танланади, яъни пояни юқори қисмидан тахминан 30-40 см пастроқда бўлиши лозим. Мотовила ўриш аппаратига нисбатан 400-600 мм оралиқда олдинга чиқарилади.\nЯнчиш аппаратини қуйидагича ростлаш талаб этилади: дека ва янчиш барабани орасидаги тирқиш-кириш қисмида - 15-17 мм, чиқиш қисмида - 4-6 мм. Бу Доминатор-130 комбайнида декани ростловчи тортқининг 4 ҳолатига тўғри келади. Янчиш барабани тезлиги 600-700 айл/мин оралиғида ростланиши лозим.\nТозалаш қисмида вентиляторнинг айланиш тезлиги 700-800 айл/мин оралиғида танланади. Юқори элакнинг очилиш бурчаги 12 мм, пастки элак эса 9 мм га ростланганда мақсадга мувофиқ бўлади.\nКунгабоқарни йиғиштириб олиш. Кунгабоқарни ҳам ҳосил тўлиқ пишиб етилиб, уруғ намлиги 14-16 фоиз қолганда йиғиштириб олиш тавсия этилади. Кунгабоқар қисқа вақт ичида йиғиштириб олинмаса саватчадаги уруғлар қушларнинг еб кетиши ва механик таъсирлар туфайли тўкилиши натижасида нобудгарчилик кескин ошиши мумкин. Такрорий экин сифатида экилган кунгабоқар пишиб етилиши кечикиб ёғингаррчиликка қолиб кетаётган бўлса уни албатта дефолиация ёки десикация қилиш лозим.\nКомбайннинг иш тезлиги жатканинг ўрнатилиш баландлигига, яъни ўрилаётган массага ва бошқа омилларга боғлиқ бўлиб 3-5 км/соат оралиғида бўлиши мақсадга мувофиқдир.\nЎриш баландлиги кунгабоқар саватчаларининг ерга нисбатан жойлаш баландлигига ва пояларни эгилишига қараб танланади. Одатда жатка 40-60 см баландлик ишлатилади. Жатка пастроқ ўрса, комбайн янчгичига келаётган массани ошиб кетиши оқибатида саватчалар тулиқ янчилмай қолиб кетади.\nМотовиланинг айланиш тезлигининг асосий фойдаланиш оралиқлари 21-25 айл/мин ҳисобланади. Мотовило ўриш аппаратига нисбатан 500-700 мм оралиқда олдинга чиқарилади.\nЯнчиш аппаратини қуйидагича ростлаш талаб этилади: дека ва янчиш барабани орасидаги тирқиш - кириш қисмида - 15-17 мм, чиқиш қисмида - 4-6 мм. Бу Доминатор-130 комбайнида декани ростловчи тортқисининг 4 ва 5 ҳолатига тўғри келади. Янчиш барабани тезлиги 600-700 айл/мин бўлиши лозим.\nТозалаш қисмида вентиляторнинг рационал айланиш тезлиги минутига 700-800 марта. Юқори элак 12 мм, пастки элак эса 9 мм га ростланиши керак.\nМахсарни йиғиштириб олиш. Махсар тўлиқ пишиб етилганда йиғиштириб олинади. Махсар уруғлари пишгандан кейин уруғлари жуда қийинчилик билан ажралади. Шунинг учун махсар уруғлари пишиб кетса ҳам тўкилмайди.\nЎрилаётган махсар массаси катта бўлмаганлиги сабабли комбайн юқори тезликларда ишлай олади.\nЎриш баландлиги махсар саватчаларининг ерга нисбатан жойлаш баландлигига қараб танланади. Одатда жатка 10-15 см баландликка ростланиб ишлатилади.\nМотовиланинг айланиш тезлиги комбайн тезлигига боғлиқ равишда ўзгаради ва асосий фойдаланиш оралиқлари 25-35 айл/мин ҳисобланади.\nЯнчиш аппаратини қуйидагича ростлаш талаб этилади: дека ва янчиш барабани орасидаги тирқиш - кириш қисмида - 13-15 мм, чиқиш қисмида - 3-4 мм. Бу Доминатор-130 комбайнида декани ростловчи тортқининг 3 ва 4 ҳолатига тўғри келади. Янчиш барабани тезлиги 650-850 айл/мин атрофида ростланиши лозим.\nТозалаш қисмида вентиляторнинг айланиш тезлиги бир минутда 650-800 бўлиши лозим. Юқори элак 10-12 мм, пастки элак эса 5-6 мм га ростлангани мақсадга мувофиқдир.\nМойли экинлар уруғини йиғиштирилгандан сўнг дастлабки тозаланиши ва талаб этилган даражада, соя - 14, кунгабоқар ва махсар эса - 10-12 фоизгача қуритилиши талаб этилади.\nШундай қилиб, мойли экинларни мавжуд ғалла комбайнлари ёрдамида йиғиштириб олишда тавсия этилган ростлаш ишлари тўғри бажарилса ўрим-йиғим нобудгарчиликларсиз сифатли бажарилади.


ЎЗБЕКЛАР ВА ТОЖИКЛАР – АБАДИЙ БИРОДАРЛАР. Ӯзбекистон Президентининг бўлажак ташрифи арафасида Ўзбекистон миллий ахборот агентлиги – ЎзА бош директори Абдусаид КЎЧИМОВ ва Тожикистон Миллий ахборот агентлиги – “Ховар” директори Саидали СИДДИҚ мамлакатларимиз ўртасидаги ҳамкорликнинг бугунги ҳолати ва истиқболлари ҳақида суҳбатлашди | АМИТ "Ховар"\nИюнь 5, 2021 09:44\nДУШАНБЕ, 05.06.2021/ТМАА «Ховар»/. Ўзбекистон Республикаси Президенти Шавкат Мирзиёев Тожикистон Республикаси Президенти Эмомали Раҳмоннинг таклифига биноан келаётган ҳафтада расмий ташриф билан ушбу мамлакатда бўлади. Бу Шавкат Мирзиёевнинг Президент лавозимидаги Тожикистонга тўртинчи ташрифи. Сўнгги марта давлатимиз раҳбари Душанбега 2019 йилда Осиёда ҳамкорлик ва ишонч чоралари бўйича кенгашнинг бешинчи саммитида иштирок этиш учун ташриф буюрганди.\nӮзбекистон Республикаси Президентининг бўлажак ташрифи арафасида Ўзбекистон Миллий ахборот агентлиги – ЎзА Бош директори Абдусаид КЎЧИМОВ ва Тожикистон Миллий ахборот агентлиги – “Ховар” директори Саидали СИДДИҚ мамлакатларимиз ўртасидаги ҳамкорликнинг бугунги ҳолати ва истиқболлари ҳақида суҳбатлашди.\nА.Кўчимов: – Ҳурматли Саидали Ражабали, мамлакатларимиз ҳамкорлиги тарихида янги саҳифа очилган кунларни яна бир бор эсга олсак. Маълумки, 2018 йил 9-10 март кунлари Ўзбекистон Республикаси Президенти Шавкат Мирзиёев Тожикистон Республикасига илк давлат ташрифи билан борган эди. Ушбу ташриф икки мамлакат тарихида янги даврни бошлаб берди, десак айни ҳақиқатни айтган бўламиз.\nС.Сиддиқ: – Бу чиндан ҳам тарихий воқеа бўлди, негаки Ўзбекистон давлат раҳбари қарийб 20 йилда илк бор мамлакатимизга давлат ташрифи билан келди.\nА.Кўчимов: – Мазкур ташрифга Ўзбекистонда алоҳида тайёргарлик кўрилганди. Президентимиз Душанбега боришидан олдин икки мамлакат ўртасида кўп йиллардан бери ечилмай, газак олиб ётган кўплаб муаммолар ўзаро мулоқот, бир-бирини тушуниш ва манфаатларини ҳурмат қилиш асосида кетма-кет ечилди. Мамлакатларимиз раҳбарларининг саъй-ҳаракатлари билан Ўзбекистон ва Тожикистон ўртасидаги давлатлараро чегараларни делимитация қилиш масалалари тўлиқ ҳал этилди. Тошкент ва Душанбе шаҳарлари ўртасида авиаташувлар, темир йўл қатнови қайта тикланди. Самарқанд – Панжикент оралиғида А-377 халқаро автомобиль йўли очилди. Ўзбекистон – Тожикистон давлат чегарасида ўтказиш пунктлари ўз ишини тиклади, бу чин маънода биродар халқларимизнинг байрамига айланиб кетди.\nС.Сиддиқ: – Бундан олдинроқ, 2017 йил март ойида Душанбе шаҳрида «Ўзбекистонда ишлаб чиқарилган» бренди остида миллий маҳсулотлар кўргазмаси ва икки мамлакат ишбилармон доира вакилларининг бизнес-форуми муваффақиятли ўтказилганди. Ушбу тадбирлар минг йиллардан буён ёнма-ён яшаб, борди-келди қилиб келган, дини, урф-одатлари муштарак халқларимизнинг мустақилликдан сўнгги илк учрашуви бўлганди гўё.\nА.Кўчимов: – Ўзбекистонда ишлаб чиқарилган маҳсулотларни кўришга келган душанбеликлар ҳайрат ва ҳавас билан бизнинг маҳсулотларимизни томоша қилгани, ён қўшнимиз шундай ютуқларга эришяптими, музлаткичлар, телевизорлар, мобиль телефондан тортиб енгил ва юк автомобиллари, автобуслар, қишлоқ хўжалиги ва махсус техникаларни ишлаб чиқараяптими, деган дил изҳорларини интернет орқали ўқигандик, ўзимиз ҳам ёритгандик.\nС.Сиддиқ: – Бу тадбирни яхши эслайман. Сўнг Президентимизнинг ташрифи чоғида Тошкентда ҳам “Тожикистонда ишлаб чиқарилган” номли худди шундай кўргазма ташкил этилиб, унга ташриф буюргандик. Кўргазмада мамлакатимизнинг 60 дан зиёд йирик саноат корхоналари, шу жумладан, “Талко”, “Гаюр цемент”, “Моҳир цемент”, “Фароз”, “Шири Душанбе”, “Ангишт”, “Намаки Ашт ва Хожимўмин”, “Қолинҳои Қайроққум”, “Амири”, “Маколли”, “Оби зилол” каби компаниялар ҳамда металлургия, озиқ-овқат, машинасозлик, мудофаа, кимё, кўмир ва енгил саноат тармоқларидаги йирик корхоналарнинг маҳсулотлари намойиш этилган.\nА.Кўчимов: – Бугун бу гапларни айтиш осондай туюлади. Лекин бир дарёдан сув ичиб, ёнма-ён яшаб келган икки халқнинг чорак аср борди-келди қилмагани ортидан бегонадай бўлиб қолгандик.\nС.Сиддиқ: – Бу ҳақда ўйлашнинг ўзи азобли: қачонлардир бир-бирининг борлиғи бўлган одамлар бир зумда бегона бўлиб қолишлари мумкин экан. Ҳозир Рудакий деб номланадиган Ленин туманимизда кўплаб ўзбеклар тотувликда яшаган ва яшайди. Айний темир йўл станцияси (Душанбега яқин) олдида жойлашган, мен туғилиб ўсган Новобод қишлоғимизда қаршиликлар яшайди. Биз бир мактабда ўқиганмиз, биз тожик синфларида, улар эса ўзбек синфларида. Бироқ, ҳеч қачон бир-биримизни бегоналардек ҳис қилмаганмиз.\nА.Кўчимов: – Бизда ҳам шундай бўлган. Мен Тожикистон билан чегарадош Самарқанд вилоятининг Ургут туманида туғилганман. У ерда тожиклар кўп бўлган. Ҳар бир тўйда тожик қўшиқ-куйлари жаранглаган. Умуман олганда, биз, ўзбек ва тожикларнинг фақатгина менталитетимиз бир хил эмас, кўшиқларимиз ҳам жўр бўлиб жаранглайди, чунки оҳангдошлиги ҳам бир-бирига ўхшаш… Масалан, “Шашмақом”ни олайлик. Тожикчадан таржима қилганда, “Олти мақом” деган маънони англатади. Бу куй бошланганда, у ўзбек тилида ижро қилинадими ё тожик тилидами, буни олдиндан билиш қийин.\nС.Сиддиқ: – Нафақат мусиқамизда, балки расм-русумлар ва диний маросимларимизда ҳам кўплаб умумий жиҳатлар бор. Бизни муштарак тарихий тақдир, дин, ўхшаш маданий қадриятлар, анъана ва урф-одатлар бирлаштиради, таомларимиз, кийимларимиз ҳам деярли бир хил. Бошқа миллат вакиллари одам гавжум жойда ташқи кўринишдан тожик билан ўзбекнинг фарқига боришга қийналади. Ўзбеклар ҳам, тожиклар ҳам бир-бирининг бой маданий меросининг неъматларидан фойдаланади.\nБуларнинг барчаси мустақиллигимизнинг илк йилларида унутилгандек гўё. Чегара ёпилди, одамлар эса чегаранинг икки томонида яшайдиган қариндошлариникига бора олмасди.\nА.Кўчимов: – Ўзбекистонлик тадбиркор ёнида харидор бўла туриб, ўз маҳсулотига узоқдан мижоз ахтаришга мажбур эди. Ўйлайманки, Тожикистонда ҳам ўз маҳсулотини сотишда шундай муаммо эди.\nШавкат Мирзиёев Ўзбекистон Президенти бўлгандан сўнг ўзаро муносабатлардаги музлар эриди, халқларимиз бир-бири билан яна топишди. Ўзбекистон ва Тожикистоннинг мана шу 4-5 йил ичида ўзаро муносабатларда эришган ютуқларини бошқа мамлакатларга бемалол намуна қилиб кўрсатса бўлади, буни халқаро экспертлар ҳам эътироф этмоқда. Шундай эмасми?!\nС.Сиддиқ: – Худди шундай!\nА.Кўчимов: – Мен бежиз суҳбатимизни ўзаро алоқалар тарихида янги даврни очиб берган воқеалардан бошламадим. Маълумки, Марказий Осиё халқларининг тенг ярми Ўзбекистонда истиқомат қилади. Ўзбекистон ва Тожикистон нафақат географик жойлашувига кўра, балки тарихан ва тақдири чамбарчас боғлиқ мамлакатлар ҳисобланади. Шунинг учун Ўзбекистон Президенти Шавкат Мирзиёев давлат раҳбари сифатидаги фаолиятининг илк кунларидан бошлаб Марказий Осиё мамлакатлари, жумладан, Тожикистон билан ҳам алоқаларни мустаҳкамлашга эътибор қаратди. Шу жиҳатдан Тожикистон Республикаси Президенти Эмомали Раҳмоннинг 2018 йил август ойида давлат мақомидаги Ўзбекистонга илк ташрифи мамлакатларимиз ўртасидаги яқин сиёсий мулоқотнинг давоми бўлганди. Сиз мамлакатингиз делегацияси таркибида бўлгансиз ва ташриф давомида икки мамлакат Президентлари сиёсий, савдо-иқтисодий, транспорт, сув-энергетика ва бошқа муҳим соҳалардаги ўзаро алоқаларни мустаҳкамлашга оид долзарб масалаларни муҳокама қилганини ўзингиз кўргансиз. Амалга оширилган улкан ва пухта ҳамкорликдаги ишлар самараси ўлароқ, мамлакатларимиз ўртасида Стратегик шериклик тўғрисидаги шартнома имзоланди. Бу ўзаро муносабатларда янги давр бошланганидан далолат беради. Умуман олганда, музокаралар якунлари бўйича 28 та икки томонлама ҳужжат имзоланган эди.\nС.Сиддиқ: – Ушбу ташрифдан кейин ҳам Президентларимиз турли халқаро саммитлар доирасида бир неча бор учрашди. Ўзбекистон Президенти Осиёда ҳамкорлик ва ишонч чоралари бўйича кенгашнинг (ОҲИЧК) бешинчи саммити доирасида 2019 йил 14-15 июнь кунлари Душанбе шаҳрида бўлди. Давлатларимиз раҳбарларининг турли саналар муносабати билан ёки долзарб масалалар юзасидан телефон мулоқотлари доимий тус олди. Мамлакатларимиз ҳукуматлари, вазирлик ва идоралари, ҳудудлари ўртасида делегациялар алмашинувлари мунтазам амалга оширилмоқда.\nА.Кўчимов: – Бу Ўзбекистон билан Тожикистон ўртасидаги ўзаро ҳамкорлик икки мамлакат халқларининг узоқ муддатли манфаатларига жавоб берадиган, Марказий Осиё минтақасида тинчлик, барқарорлик, хавфсизлик ва изчил ривожланишни таъминлашда асосий омил бўладиган даражага кўтарилганидан далолат беради.\nС.Сиддиқ: – Ҳақиқатан ҳам, икки мамлакат ўртасидаги тожиклар ва ўзбекларнинг кўп асрлик дўстлигига асосланган ўзаро манфаатли муносабатлар сўнгги 4 йил ичида сифат жиҳатидан янги даражага кўтарилди. Бугунги кунда Тожикистон билан Ўзбекистон ўртасида сиёсий, иқтисодий ва маданий соҳаларда 70 дан ортиқ келишувлар имзоланган. Айни пайтда Тожикистонда ўзбек капитали, Ўзбекистонда эса тожик капитали иштирокидаги ўнлаб корхоналар фаолият юритмоқда. Икки мамлакат ишбилармон доиралари ўртасида тўғридан-тўғри амалий алоқаларни йўлга қўйиш мақсадида Душанбе ва Тошкентда бизнес- форумлар ўтказила бошланди, Тожикистон ва Ўзбекистон Ишбилармонлар кенгаши ташкил этилди.\nА.Кўчимов: – Сўнгги йилларда маданий-гуманитар алоқалар ҳам фаоллашиб, бу халқларимизни яқинлаштиришга хизмат қилмоқда. Тошкентда Тожик миллий маданий маркази, Душанбеда эса Ўзбек миллий маданий маркази очилди. Икки мамлакатда ҳам дарслар ўзбек ва тожик тилларида ўтиладиган мактаблар, икки тилда чоп этиладиган газеталар фаолият юритади. Делегацияларнинг ўзаро ташрифлари, ижодий сафарлар ташкил этилмоқда, маданият кунлари, концертлар, кўргазмалар, анжуманлар ўтказилмоқда.\nС.Сиддиқ: – Айтганча, яқинда, 19-22 май кунлари Тожикистонда Ўзбекистон киноси кунлари ўтказилди. Икки халқ вакиллари иштирокида концертлар, адабий учрашувлар ўтказиш анъанага айланди. Буларнинг барчаси яхши, албатта. Чунки маданият бу – умуман инсониятнинг ва алоҳида бир халқнинг энг юксак ютуғидир. Булар – моддий неъматлар, илмий-техник кашфиётлар, маънавий қадриятлар, адабиёт ва санъат асарлари ва бошқалар. Шунинг учун маданий алоқалар мамлакатларнинг ташқи сиёсий фаолияти механизмида энг самарали воситалардан бири ҳисобланади. Маданият, илм-фан, адабиёт, санъат, бу – бутун инсониятнинг бойлиги, улар чегара ва миллий тўсиқ билмайди. Бунда бир-бирининг тарихи ва маданиятини эътироф этиб, уларга ҳурмат билан муносабатда бўлиш жуда муҳим. Буни эса мамлакатлар ва халқлар ўртасидаги маданий алмашинув таъминлаши мумкин.\nА.Кўчимов: – Шу маънода, Душанбеда Алишер Навоий номидаги боғнинг очилишини ҳамда Самарқандда тожик ва ўзбек адабиётларининг буюк намояндалари Абдураҳмон Жомий ва Алишер Навоий ҳайкаллари ўрнатилишини мамлакатларимиз Президентларининг ҳурмат белгиси ва хайрли иши бўлди, дейиш мумкин. Бу воқеаларни тарихий деган бўлардим, бироқ бу нафақат тарихий, балки долзарб аҳамиятга эга, зеро, улар бизга ўзлигимизни эслатиб туради. Бугун уларни қайта тиклашимиз ва мустаҳкамлашимиз керак. Мен халқларимизнинг буюк вакиллари – Жомий ва Навоий, Мирзо Турсунзода ва Жалол Икромийнинг Шароф Рашидов, Ғафур Ғулом, Зулфия билан дўстлиги, Лойиқ Шерали ва Эркин Воҳидовнинг яқинлигини назарда тутяпман.\nС.Сиддиқ: – Эркин Воҳидов ўтган асрнинг 70-йилларида халқларимиз дўстлиги ва ҳамкорлиги ҳақида кўп ёзган. Унинг бизнинг сайтда ҳам эълон қилинган бир шеъри ёдимда. Унда шундай сатрлар бор:\nА.Кўчимов: – Бу шеърнинг номи “Тожик биродаримга” бўлиб, у Тошкентда, адашмасам 1985 йилда шоирнинг “Бедорлик” китобида чоп этилган.\nҲозир сиз билан илдизлари узоқ ўтмишга бориб тақаладиган ўзбек-тожик адабий алоқаларини ёдга олдик. Ушбу алоқалар турли шаклда намоён бўлиб, уларнинг бири, бу – икки тиллилик ёки зуллисонайн. Хабарингиз бор, Садриддин Айний, Абдурауф Фитрат, Аҳмаджон Ҳамди, Баҳриддин Азизи, Рашид Абдулло ва бошқалар ўз асарларини тожик ва ўзбек тилларида ёзган.\nС.Сиддиқ: – Ҳа, шундай. Икки тиллилик натижасида шеъриятда ўзига хос “ширу шакар” (матн икки тилда ёзилган) шеърий жанри ривожланди. Масалан, шоирларимиздан бири шундай ёзган:\n“Азизам, хуш келибсиз!” – гуфтаму оғӯш бикшодам,\nА.Кўчимов: – Ажойиб! Шоирга ҳурматимни изҳор этаман! Буни чин қалбимдан айтяпман. Бу фақат ғоя ва мазмун эмас, балки адабиёт жанрлари ва шакллари ҳам долзарб бўлиши мумкинлигидан далолат беради. Зеро, “ширу шакар” ҳозирги нотинч дунёда муҳим бўлган уйғунлик ва ҳамжиҳатликдаги ҳаётнинг рамзидир.\nС.Сиддиқ: – Бугун ҳамжиҳатлик ва уйғунликка интилиш мамлакатларимиз раҳбарлари сиёсий курсининг асосий мазмуни ҳисобланади.\nА.Кўчимов: – Икки мамлакат етакчиларининг аввалги ташрифлари ҳақида фикр юритдик. Ўзбекистон ва Тожикистон Президентларининг қатъий сиёсий иродаси ва биргаликдаги саъй-ҳаракатлари туфайли сўнгги йилларда икки мамлакат ўртасидаги дўстлик, яхши қўшничилик, ўзаро ишонч ва бир-бирини қўллаб-қувватлаш тамойилларига асосланган кенг қамровли ҳамкорлик алоқалари барча соҳада жадал ривожланиб бормоқда. Ушбу ижобий жараённи изчил давом эттириш ва мамлакатларимиз ўртасидаги ўзаро манфаатли муносабатларни сифат жиҳатдан янги босқичга олиб чиқиш мақсадида Тожикистон Президентининг таклифига биноан Ўзбекистон Президенти Шавкат Мирзиёев келаётган ҳафтада мамлакатингизга расмий ташриф билан бориши режалаштирилган. Бўлажак ташриф давомида мамлакатларимиз ўртасидаги стратегик шериклик муносабатларининг янги кун тартибини белгилаш, шунингдек, кўп қиррали алоқаларни йирик қўшма лойиҳа ва дастурлар асосида кенгайтириш мўлжалланмоқда. Тожикистонда ушбу ташрифга қандай тайёргарлик кўрилмоқда?\nС.Сиддиқ: – Тайёргарлик авжида. Ҳозир Ўзбекистон Президенти расмий ташрифининг мазмуний қисми тайёрланмоқда. Айтганча, Бош вазирлар Қоҳир Расулзода ва Абдулла Ариповнинг яқинда бўлиб ўтган учрашувида бу ҳақда сўз юритилган эди. Олий даражадаги тадбирлар дастурини мазмунан бойитиш, шу жумладан, ташриф давомида имзоланиши кутилаётган ҳужжатлар лойиҳалари кўриб чиқилди. Шунингдек, учрашувда савдо тартиб-таомилларини соддалаштириш ва маҳсулотларнинг икки мамлакат бозорларига кириши учун қулай шароитлар яратиш орқали ўзаро савдони 2020 йилдаги 500 миллион доллардан яқин йилларда 1 миллиард долларгача ошириш бўйича чоралар муҳокама қилинди.\nТожикистон иқтисодий ривожланиш ва савдо вазири Завқи Завқизода ва Ўзбекистон инвестициялар ва ташқи савдо вазири Сардор Умурзоқов ўртасидаги учрашув чоғида ҳам Ўзбекистон раҳбарининг бўлажак ташрифига тайёргарлик ҳақида маълумот берилган эди. Тожикистон Ташқи ишлар вазирлиги Ўзбекистон Президентининг ташрифини ёритувчи журналистларни рўйхатдан ўтказиш бошланганини эълон қилди.\nДастурнинг маданий қисмига келсак, айни пайтда бизга Ўзбекистондан бир гуруҳ санъаткорлар келиши кутиляпти. Улар тожик ижрочилари билан бирга “Қоҳи Борбад” давлат мажмуасида Тожикистон ва Ўзбекистон Президентлари иштирокида бўлиб ўтадиган “Дўстлик кечаси” концертида иштирок этади.\nА.Кўчимов: – Аввало савдо-иқтисодий алоқалар ривожига алоҳида эътибор қаратилмоқда. Тожикистон Республикаси Бош вазири Қоҳир Расулзода бошчилигидаги делегациянинг шу йил 14-15 май кунлари Тошкентда Савдо-иқтисодий ҳамкорлик бўйича ҳукуматлараро комиссиянинг 8-йиғилишида иштирок этгани бундан далолат.\nКейинги йилларда мамлакатларимиз ўртасидаги ўзаро савдо алмашинуви динамикасига назар ташласак, ижобий ўсишни кузатамиз. Пандемияга қарамай, ўтган йил савдо алоқалари изчил давом эттирилди. Ўзаро товар етказиб бериш ҳажми, хизматларни ҳисобга олмаганда, кейинги икки йилда 10 баробардан ҳам кўпайди. Бунда транспорт воситалари ва хизматлари, тўқимачилик ва пластмасса маҳсулотлари, маиший техника воситалари асосий ўринни эгаллади.\nҚишлоқ хўжалиги техникасини йиғиш, қурилиш материаллари, тайёр тўқимачилик, озиқ-овқат ва бошқа маҳсулотлар ишлаб чиқариш бўйича келишувлар амалга оширилмоқда. Энергетика соҳасидаги ҳамкорлик мустаҳкамланиб боряпти. Ўзбекистон Тожикистонга табиий газ етказиб бермоқда, Тожикистондан электр энергияси сотиб олиш ҳажми ортмоқда. Мамлакатларимиз транспорт ва халқаро транзит коридорларини ривожлантириш бўйича самарали ҳамкорлик қилиши мумкин.\nС.Сиддиқ: – Ёдингизда бўлса, давлатимиз раҳбари муҳтарам Эмомали Раҳмон Душанбеда ҳам, Тошкентда ҳам Ўзбекистон билан муносабатлар Тожикистон учун ташқи сиёсатнинг асосий йўналиши бўлганини ва бўлиб қолишини таъкидлаган эди. Яъни, биринчи навбатда энг яқин қўшнилар билан муносабатларга эътибор қаратиш лозим. Бу муносабатлар самимий ва ишончли бўлиши керак ва биз бугун бунинг гувоҳи бўляпмиз.\nБиз тожикларда “Аз хеши дур ҳамсояи наздик беҳтар” – “Яқин қўшни узоқдаги қариндошдан яхши” деган мақол бор. Зеро, бирон-бир қийинчилик туғилса, биринчи бўлиб айнан қўшни ёрдамга келади. Узоқдаги қариндош эса аксарият ҳолларда ёрдамга келишга улгурмайди.\nА.Кўчимов: – Президент Шавкат Мирзиёев ҳам 2018 йили Тожикистонга давлат ташрифи чоғида “Қўшни Тожикистон билан дўстона муносабатларни ривожлантириш Ўзбекистон ташқи сиёсатининг устувор йўналишларидан бири ҳисобланади. Икки томонлама муносабатларни янада юксак даражага кўтариш ва уни янги амалий мазмун билан бойитишга тайёрмиз”, деб таъкидлаган эди.\nРоссиянинг етакчи молия муассасаларидан бири “Совкомбанк” бош таҳлилчиси Михаил Васильев яқинда эълон қилинган “Ўзбекистон – Марказий Осиёнинг янги йўлбарси” номли мақоласида шундай ёзади: “Осиё йўлбарслари” феномени аллақачон иқтисодиёт дарсликларидан ўрин олган. Осиё йўлбарсларининг биринчи тўлқини – Жанубий Корея, Сингапур, Тайвань ва Гонконг 1960-1990 йиллар оралиғида энг юқори чўққига кўтарилди. Бу мамлакатларда кузатилган жадал ўсиш 1998 йилда содир бўлган Осиё инқирозидан сўнг барқарорлашди.\nЎзбекистон иқтисодиётининг реал ўсиш суръати бир неча йилдан буён 5 фоизни ташкил этмоқда ва бу шунчаки натижа эмас. Ўтган йили МДҲ мамлакатлари орасида коронавирус пандемиясига қарамай, ЯИМ ўсиши бўйича ижобий суръат қайд этган давлатлар сифатида фақат Ўзбекистон ва Тожикистон эътироф этилди”.\nАйтингчи, Ўзбекистон ва Тожикистондаги иқтисодий сакрашни Сиз нимада кўраяпсиз ва уни амалга оширишга тўсқинлик қиладиган омиллар ҳам борми? Агар бўлса, уларни ҳал қилиш бўйича қандай фикр, таклифлар билдирган бўлар эдингиз?\nС.Сиддиқ: – Айрим майда бюрократизм ва жойларда ишлашни билмаслик ёки хоҳламаслик ҳолатларини ҳисобга олмаса, ҳамкорликни ривожлантириш йўлида жиддий тўсиқлар умуман йўқ, деб ҳисоблайман. Асосийси, мамлакатларимиз Президентлари ва ҳукуматларимиз ҳар қачонгидан ҳам муносабатларни сифат жиҳатидан янги даражага чиқаришни мақсад қилган. Академик Бобожон Ғофуров бир пайтлар ўзининг “Тожиклар” китобида ёзган халқларимиз тарихи ва маданиятининг яқинлиги ва ўхшашлиги мамлакатларимиз ўртасидаги ҳамкорликни кенгайтириш учун қулай асослар яратади.\n“Совкомбанк” таҳлилчиси М.Васильевнинг сўзлари ҳақида гапирадиган бўлсам, у бундай фикрга далилларни таҳлил қилиш асосида келган, деб ўйлайман. Далиллар эса шундан далолат берадики, ҳақиқатан ҳам ўтган йили коронавирус пандемиясига қарамасдан Ўзбекистон ва Тожикистон МДҲда энг юқори иқтисодий натижаларга эришди. Мисол учун, Евроосиё тараққиёт банкининг (ЕОТБ) ҳисоботида айтилишича, Тожикистон ушбу банкка аъзо давлатлар орасида пандемия шароитида иқтисодий ўсишни кўрсатган ягона мамлакат бўлди.\nМ.Васильев биринчи ва иккинчи тўлқиннинг “Осиё йўлбарслари»ни мисол қилиб, “Энди учинчи тўлқининг вақти келди”, дейди. Дарҳақиқат, нега энди Ўзбекистон ва Тожикистон шу тўлқиннинг локомотиви бўлмаслиги керак? Ахир ҳозир иккала мамлакатда ҳам Жанубий Корея, Сингапур, Тайвань, Индонезия ва Малайзияларнинг порлаш вақтида бўлган барча имкониятлар бор – бой табиий ресурслар, инсон капитали, илғор ҳукуматлар, жадал иқтисодий ислоҳотлар ва илмий-техник тараққиёт, хусусий бизнесни қўллаб-қувватлаш, барқарор жамият.\nМихаил Васильев тўғри айтади, агар пандемия ва глобал инқироз каби кутилмаган вазиятларни ҳисобламаса, “сакраш” учун замин яхши тайёрланган. “Йўлбарс”ни тизимли секинлаштириши ёки тўхтатиши мумкин бўлган омиллар йўқ.\nДавлатимиз раҳбари, миллат етакчиси Эмомали Раҳмон “Дунёда қилиб бўлмайдиган ҳеч нарса йўқ, хоҳиш бўлса бас” деган гапни тез-тез қайтариб туради. Менга унинг бу сўзлари жуда ёқади.\nА.Кўчимов: – Мамлакатларимизнинг яқин ҳамкорлигини ахборот алмашинуви соҳасидаги алоқалар йўлга қўйилганида ҳам кўришимиз мумкин. Аниқроқ айтадиган бўлсак, Тожикистон раҳбарининг Ўзбекистонга давлат ташрифи чоғида 2018 йил 17 август куни Тошкентда ЎзА ва “Ховар” ўртасида ахборот алмашиш соҳасида ҳамкорлик қилиш бўйича англашув меморандуми имзоланган эди.\nФурсатдан фойдаланиб, ушбу ҳамкорлик изчил давом этиб келаётганини мамнуният билан таъкидламоқчиман. ЎзА деярли ҳар куни “Ховар” ахборот агентлиги орқали Тожикистон ҳаётига оид янгиликларни ёритиб бормоқда. Қолаверса, журналистларимиз жаҳоннинг турли минтақаларида юз бераётган воқеалар тўғрисида “Ховар”га ҳавола берган ҳолда мухбирларингизнинг таҳлилий материаллари ўзбекистонлик ўқувчиларга етказиб бераётганини айтишим керак. ЎзА сайтида бунинг учун “Ҳамкорларимиз хабарлари” махсус рукни ҳам ташкил этилган.\nСиз кўзга кўринган журналист, шу билан бирга Тожикистоннинг етакчи ахборот агентлиги раҳбари сифатида мамлакатларимиз ва халқларимиз ўртасидаги қайси давр, воқеаларни энг ёдда қоларли деб ҳисоблайсиз?\nС.Сиддиқ: – Менимча, Ўзбекистон билан Тожикистон ўртасидаги яхши қўшничилик муносабатлари қайта тиклангани. Бу, юқорида таъкидлаганингиздек, халқаро кузатувчиларнинг шарҳида “кутилмаган муносабатлар”, “ёриб чиқиш”, “иқтисодий сакраш” каби таърифлар ишлатилишига сабаб бўлди. Шунингдек, давлатлар етакчилари бир-бирларига “азиз биродарим” дея мурожаат қилиши, ҳукуматлараро ва идоралараро ҳамкорликни кучайтириш учун мустаҳкам асос бўлган юксак даражадаги самимий очиқ мулоқот бошланган кун. Тожиклар ва ўзбеклар – абадий биродарлардир! Ва бу мамлакатларимиз ўртасидаги ўзаро муносабатлар тарихи саҳифаларига олтин ҳарфлар билан муҳрланади.\nА.Кўчимов: – Шубҳасиз, ўзбек-тожик муносабатларидаги улкан ижобий ўзгаришларга оид кўплаб мисоллар келтириш мумкин. Бироқ, эътиборингизни қаратмоқчи бўлган энг катта ютуқ бу – икки мамлакат раҳбарларининг сиёсий иродаси ва амалий ишлари нафақат Ўзбекистон, балки Тожикистонда ҳам миллионлаб инсонлар қалбида илиқ туйғулар уйғотаётганидир, деган бўлардим. Муносабатларимизнинг муҳити ҳам тубдан ўзгарди. Илгари вазият асири бўлиб, йиллар давомида қариндош-уруғлари, дўстлари ва яқинлари билан дийдор кўришиш имконидан бебаҳра бўлган чегаранинг икки томонида яшаётган одамларнинг кайфияти ўзгарди. Бу муаммонинг туб илдизини англаш учун чегарадаги ўтказиш пунктлари очилган ва мамлакатларимиз ўртасида транспорт қатнови тикланган вақтдаги одамларнинг юз-кўзидаги қувончни кўриш кифоя эди.\nС.Сиддиқ: – Сизга ҳам раҳмат!\nP.S. Мазкур мусоҳаба матни, шунингдек, Тожикистон Республикасининг ҳукумат нашриялари – «Жумхурият», «Халқ овози» ва «Народная газета» ва «УзА» сайти ҳамда Ӯзбекистон ҳукуматининг «Янги Ӯзбекистон», «Овози тожик» ва «Правда Востока» газеталарида тожик, ӯзбек ва рус тилларида ҳам чоп этилади.\nЎзА . 5.06.2021


Chorsu buyum savdo kompleksi - Умумий йиғилишининг овоз бериш натижалари (18.04.2015)\nУмумий йиғилишининг овоз бериш натижалари (18.04.2015)\nЧоп этилган: 11 Май 2015 .\n«Chorsu buyum savdo komplеksi» АЖнинг акциядорларининг 2014 йил якуни буйича 2015 йил 18 апрелда ўтказилган умумий йиғилишининг овоз бериш натижалари\n1. “Chorsu buyum savdo komplеksi” АЖнинг 2014 йил фаолияти якуни юзасидан жамият директорининг ҳисоботини тасдиқлансин ва унинг фаолиятига қониқарли баҳо берилсин. Розилар - 644890 та овоз (100%), қарши ва бетарафлар йуқ;\n2. Жамиятнинг 2014 йил якуни бўйича молиявий-хўжалик фаолияти юзасидан Аудиторлик хулосаси тасдиқлансин. Розилар - 644890 та овоз (100%), қарши ва бетарафлар йуқ;\n3. Жамият тафтиш комиссиясининг ўз ваколат доирасига кирадиган масалалар, шу жумладан жамиятни бошқаришга доир қонун ҳужжатларида белгиланган талабларга риоя этилиши юзасидан хулосалари тасдиқлансин. Розилар - 644890 та овоз (100%), қарши ва бетарафлар йуқ;\n4. Жамиятнинг 2014 йил якуни бўйича йиллик баланси тасдиқлансин. Розилар - 644890 та овоз (100%), қарши ва бетарафлар йуқ;\n5. Жамият кузатув кенгашининг ўз ваколат доирасига кирадиган масалалар, шу жумладан жамиятни бошқаришга доир қонун ҳужжатларида белгиланган талабларга риоя этилиши юзасидан ҳисоботи тасдиқлансин. Розилар - 644890 та овоз (100%), қарши ва бетарафлар йуқ;\n6. Жамиятнинг 2014 йил якуни бўйича соф фойдасини тақсимлаш тасдиклансин. Розилар - 644890 та овоз (100%), қарши ва бетарафлар йуқ;\n7. Жамиятнинг 2015 йилга мўлжалланган «Бизнес-режаси»ни тасдиқлансин. Розилар - 644890 та овоз (100%), қарши ва бетарафлар йуқ;\n8. 2015 йилга режалаштирилган даромадлар ва харажатлар сметасини тасдиқлансин. Розилар - 644890 та овоз (100%), қарши ва бетарафлар йуқ;\n9. Жамият директори Арифджанов Джахангир Тухтамуратовичнинг меҳнат шартномаси муддати 1 йилга узайтирилсин. Розилар - 644890 та овоз (100%), қарши ва бетарафлар йуқ;\n10. Жамиятнинг Кузатув Кенгаши куйидаги таркибда сайлансин. Ф. Мирхайдаровга - 644890 та овоз, Я. Акбаровага - 644890 та овоз ва Р. Хакимовга 644890 та овоз;\n11. Жамиятнинг Тафтиш комиссияси аъзоларини сайлаш. Т. Хабирхоновга- 644890 та овоз, Н. Эшоновага 644890 та овоз ва Р. Газиевага 644890 та овоз.\n13. Жамият уставига узгартириш киритилсин. Розилар - 644890 та овоз (100%), қарши ва бетарафлар йуқ;


hidoyat.uz – “Мовароуннаҳр” нашриётининг сайти - ЭЪТИБОР ВА ИШОНЧ САМАРАСИ\nЭЪТИБОР ВА ИШОНЧ САМАРАСИ\nКекса устоз шогирдига деди:\n- Хонамиздаги жигарранг нарсаларни санаб бер!\nШогирд бир оз кузатиб, бу рангдаги анча-мунча нарсаларни айтди.\n- Энди эса кўзларингни юм, - деди устоз. Шогирд айтилганидек қилгач, устоз кўк рангдаги буюмларни бирма-бир санашни буюрди. Йигит довдираб қолди:\n- Мен уларга эътибор қилмадим...\n- Унда кўзларингни очиб қара!\nШогирд хонага кўз югуртириб, ҳайратда қолди - кўк рангли буюмлар анча эди!\n- Олдинига жигарранг нарсалар ҳақида сўраб, кейин кўзим юмуқ ҳолда кўк ранглиларини санашимни талаб қилдингиз... - хафа бўлди шогирд.\nКекса устоз табассум қилди:\n- Мендан хафа бўлма. Тўғри хулоса чиқар, ўғлим. Инсон ҳаётида ҳар хил ҳодисаларга дуч келади ва баъзилар нимагадир воқеаларнинг фақат ёмон томонларини кўради. Яхши тарафларига эътибор бермайди.\n- Мени ҳам ҳар доим ёмонликларга тайёр туришни ўргатишган, шунда ҳеч қачон саросимага тушиб қолмайсан, дейишган. Агар, айтганингиздек, ҳамма нарсадан фақат яхшилик кутсам, ёмонликка дуч келганимда довдираб қолмайманми?\n- Йўқ, - деди устоз. - Ҳаётдаги кўп яхшиликларни эътироф этмаслигимиз - ёмон оқибатларни кутиб яшашимиз натижаси. Кишиларни бугуннинг синовлари эмас, кечаги ишлардан пушаймонлик, эртанги кундан қўрқув тушкунликка туширади. Агар қоқилишни кутиб, хавотирда юрсанг, албатта, қоқиласан. Ҳар бир ишнинг яхши томони бўлади, деб ишонсанг, уни излайсан ва топасан.\n1673 марта ўқилган.


Истанбул «Терминал»и – Davronbek's blog\nPosted on December 15, 2020 December 17, 2020 AuthorDavronbekLeave a comment\n«Терминал» деган фильмни кўпчилик маза қилиб томоша қилган-а? Кракожия деган давлат тугатилиб, унинг фуқароси Нью-Йорк аэропорти терминалида қолиб кетади ва ажойиб саргузаштларни бошидан ўтказади.\nКеча менда ҳам шундай бўлди. Келинг, бир бошдан ҳикоя қилиб берай.\nTürk Hava Yolları орқали Тошкентдан учиб, Истанбул янги аэропортига қўндик. Карантин бўлишига қарамай, учоқда ҳамма ўринлар тўла келди. Туркияга келувчи кўплигидандир, балки.\nПаспорт назоратидаги ҳижобли чегара хизматчиси янги қизил паспортимни узоқроқ текширди. Икки марта қаёққадир телефон қилди. Кейин «кутиб туринг», деди.\nБир полис келди, паспортимни олиб, «мен билан юринг», деди. Ундан муаммо нимадалигини сўрадим. У: «сизга Туркияга кириш учун тақиқ қўйилган», деди. Нега деган саволимга буни билмаслигини, полиция идорасида тушунтиришларини айтди.\nПолиция идорасидаги ходим компютердан нималарнидир текшириб, қоғозларни чоп этди. Кейин мени Ички ишлар вазирлиги Миграция бўлимига (İçişleri Bakanlığı Göç İdaresi) олиб борди.\nУ ердагилар ҳам кириш тақиқи учун бирон сабабни билмасликларини, тақиқ ҳукумат тарафидан қўйилганини, бу ҳолатда бирон нарса қилиш имконсизлигини, мени кечки рейс билан Тошкент учоғига миндиришлари лозимлигини айтишди.\nТортишувлар иш бермади. Уларга журналист эканимни, аввал 5 марта келган бўлсам ҳеч қачон муаммо бўлмаганини айтдим. Улар мени тинглаб, тизимда тақиқ борлигини, бу ҳолатда қандай тартиб жорий қилинган бўлса, шуни бажариш мажбуриятида эканликларини айтишди. Балки бирон ҳарфда хато кетганмикин, десам, яна текширишди. Исм, фамилия, туғилган сана ва бошқа маълумотлар ҳаммаси мос тушяпти.\nҚўлимга Туркияга киришим тақиқлангани учун кейинги рейсгача вақтинча сақлаш хонасида қолишим, тақиқ тугагунча эса консулликдан фақатгина махсус виза орқалигина Туркияга кира олишим, бу ҳақда судга даъво очишим мумкинлиги ҳақида қоғоз беришди. Сўнг ичкарига кузатиб қўйишди.\nИчкари кирганда димоққа урилган илк ҳид бурқсиган сигарет иси бўлди. Кўринишидан ироқлик ва эронлик бўлган «брат»лар ошхона қаршисидаги туалетда роса тортишмоқда.\nСалом бериб, аста ўтирдим. Ҳеч ким кимсан, нима бўлди деб сўрамади ҳам. Телефонимни титиб ўтиравердим.\nДарвоқе, бу ерга киришдан аввал фотоаппаратимни сақлаш камерасига олиб қўйдилар. Лаптоп ва телефоним ўзимда қолди.\nМиграция идорасида мен билан бирга ироқлик 18 яшарлик бир йигитни ҳам олиб келишганди. Бечора на инглизча, на туркча, на арабча тушунаркан. Ироқ курдларининг қурманжи лаҳжасида гапираркан. Мендан роса ёрдам сўрайди. Гапни тушунмайди, менам унинг тилига тушунмайман. Ҳар қалай бир қанча ўртоқ форсий калималар бор экан. Амаллаб, тушунтиришга ҳаракат қилдим. Йигит ичкарида ўз тил қардошларини кўриб, севиниб кетди.\n20 дақиқача ўтирганимдан сўнг ётоқ камераларига бир-бир мўралаб, бўш жой қидирдим. Ҳаммага буйруқ бераётган бақувват эронлик «анув хонага кир», деди. Хона 12 кишилик. Сассиқ пайпоқ ҳиди анқиб турибди. 3 та қоратанли, бир хитойлик, бир испан, қолганлари, эрони ва ироқликлар. Ноилож жойлашиб, телефонимни қувватлаб тургандим, қўриқчи чақириб қолди.\nНонушта олиб келибди: каттагина бутерброд ва икки стакан шарбат. Таомланиб, атрофдан мулоқот учун кўзга яқин одамлардан қидирдим. Биттаси бошқасига ўрисча гапириб қолди. Айни муддао бўлди. Таниша бошладим. Бири чечен, яна бири кабардин экан.\nБирдан ичкаридан тожик муҳожир чиқиб, тўғримда ўтирган қозоққа ярим ўзбекчалаб нимадир деди. У жуда қизиқувчан экан. Умрида биринчи марта сочи узун жингалак қоратанлини кўриб, у билан суҳбатлашмоқчи бўлди. Жингалак Франция фуқаросибўлиб, ақал-тақал инглизча биларкан. Хатлонлик ўзбекча биладиган тожикка француз билан инглизча мулоқот қилишига таржимонлик қилдим.\nИзмирда дўконлари бор, лекин нима учун кириш тақиқи қўйишганини ҳалигача тушунолмаётган, мен билан яқин бўлиб қолган тожик секин имлади-да, «ану эронидан эҳтиёт бўлинг. Ғирт мошенник экан. Кеча кечқурун ўзбек боллардан пул олиб, интернет сотди», деди.\nХонабошиликка даъвогарлик қилаётган бақувват эрони туркчада яхши гапирар экан. Ошхонада кўпчилик тикка туриб еса-да (курсилар ҳаммага етмайди), менга ўтиргани жой таклиф этди. Қозоқ ака гап орасида «бу эронлик озарбайжон» деганди, менам унга қараб, «Qarabag Azerbaycandir!» дедим. Очилиб кетди. «Афсус, ярми қопкетди-да», дедим. «Э нимасини айтасан», дейди.\nИталия фуқароси бўлган ироқлик курд полиглот эканей. Инглизча, французча, испанча, немисча, италянча, арабча, форсча, русча гапириб ташлади. Анов хитойлик билан хитойча гаплашди-эй. У билан ҳам чиқишиб қолдик. Транзит зонада Италия паспортини сохта деб ўтказишмабди. Ироққа онасини кўргани кетаётган экан. Полиглотлигига ҳавас қилиб, «Италияда қаерда ишлайсан», десам, «Полицияда таржимон бўлиб ишлайман, ҳеч ерда бунақа муаммо бўлмаганди. Энди Туркияни елкамнинг чуқури кўрсин», дейди.\nTürk Telekom‘дан олган бепул интернетим бир соатлик экан, тугаб қолди. Дарвоқе, Истанбул аэропортида сиз телефон рақамингизга код олиб, бир соат бепул интернетдан фойдаланишингиз мумкин.\nЧечендан «интернетингдан Wi-Fi тарқата оласанми», десам, барака топсин, бемалол деб улаб берди. Анча-мунча фойдаланиб, «ишқилиб чексизмиди», десам, «хижолат чекмай фойдаланавер», деди.\nЧечен ўтган сафар келганда аэропортда қўпол муомала қилган бир полиснинг таъзирини берган ва «обезянка»га тушган. Бироз ушлаб турилиб, депорт қилмасдан рейсга чиқарворилган экан. «Ўшанда тақиқ қўйишган экан», дейди.\nЧечен, кабардин ва қозоқ «юр, сени тозароқ ва сигарет ва бошқа ҳидлардан йироқ хонада опкирамиз», деб ўз хоналарига таклиф қилдилар. Хонада 2 та сийрак соқолли ўзбек савдогар йигитчаларни кўрдим. 1 кундан бери шу ерда эканлар. Уларни паспорт назоратга бормасданоқ хавфсизлик ходимлари сўроқ қилиб, киришга тақиқ қўйишибди. «Нега келдинг? Бу ерда кимларни танийсан», деб сўрашибди. «Савдогармиз, айлангани келдик, мана пулимиз» дейишса ҳам улага кириш тақиқи қўйиб, қайтиб кетиш ҳужжатларини тайёрлашибди.\nЙигитлар бир савдо шартномасини тузгани келишган экан. «Бу ёқдаги фирма билан гаплашдик. Хат қиберадиган бўлди. Шу орқали махсус виза олиб, шу билан яна қайтиб келоврамиз», дейишди. «Энди соқолни олиб келаверасизлар, шунда киритса керак», деб ҳазиллашдим.\nУлар менга Türk Telekom интернетидан қандай қилиб яна бепул фойдаланиш мумкинлигини ўргатишди. Рақам ёзиладиган жойга Ўзбекистондаги бирон танишигиз рақамини ёзасиз ва аввал интернет ишлаб турган пайтда уларни огоҳлантириб, кодни сизга SMS орқали юборишларини тайинлайсиз. Қарабсизки, яна бир соат интернетдан фойдаланаверасиз, буниси тугагандан сўнг, шу усулни бошқа рақамда қўллайсиз.\nТушликка Burger King ва Coca-Cola беришди. Умуман олганда яхши боқишаркан. Ичимлик суви доимий турибди. Тожик укахоннинг айтишича, «сиз келишингиз билан овқатлар яхшиланди. Кеча яримтагина нон бераётганди». Мен буни мулозамат деб тушуниб қўя қолдим.\nЎзбек ака-укалар Uzairways рейсида қайтишди. Хонада чечен, тожик, қозоқ ака ва мен қолдим.\nҚозоқ аканинг оиласи Анқарада, ўзи эса Туркия визасида ноаниқлик борлиги сабаб 7 кундан бери шу ерда экан. Аниқ жавобни кутяпти. Қайта Нурсултон рейсига чиқишга унамабди. Аввал келганида полислар билан озгина тортишган экан. Шунда тақиқ қўйилган экан.\nЧечен билан Рамзан ҳақида гаплашдик. «У ҳақида мендан сўрама, ёқтирмайман. Рамзан шу ҳолга келгунча кўпчиликнинг, ҳатто ўз яқинларининг ҳам қонини тўкди» дейди. Русчани яхши билмайдиган тожик укахон Рамзаннинг формасига ишқивоз экан. Мендан «ака сўраб беринг, чечен ака биронтасидан шу формани топиб бермасмикан, пулини бераман» деб сўради. «Эй, ука», деди чечен, «Бизда бунақа форма кийганларни ёқтиришмайди».\nЧечен барака топсин, интернетидан роса фойдаланибмиз шекилли, лимити тугаб қолди. Унга «Türk Telekom‘дан фойдалан», десам, «уни сенга бера қолай (телефонимга келган кодни бераман), менинг рейсимга яқин қолди, сен эса ҳали шу ердасан», деди. Қозоққа эса Iphone зарядкасини ташлаб кетди.\nБироздан кейин хонага йиғлагудек бўлиб 4 та тожик йигитчалар кириб келди. «Биринчи марта келган бўлсам, нега запрет қилади», дейди. «Фалон пулга билет олгандим, ишлаб қарзларимни узмоқчи эдим», деб зорланади. Уларни ҳам паспорт назоратга етмасдан хавфсизлик ходимлари ушлаб, суҳбатлашиб, киришларига тақиқ қўйибди.\nУларни озроқ тинчлантирган бўлдим. Яхши ниятда 3-4 сўм топаман деб ният қилган беғубор болалар. Хонадошимиз хатлонлик тожик 3 кундан бери шу ерда экан. Кейинги рейсгача яна 4 кун туриши керак. Янги келган душанбелик йигитлар ҳам яна 4 кун шу ерда бўлади.\nИчкарида таҳорат, намозга шароит етарли. Бомдодни миграция идораси полислари хонасида ўқидим. Пешин, аср ва шомни «обшяг»да. Энг қизиғи, туалетда ҳамма шароит бор. Қўл артишга қоғозларни ҳам тез-тез янгилаб туришади. Туалет ва ошхонани алоҳида аэропорт ходими тозалайди.\nҚўриқчилар мен билан яхши муомала қилган бўлса-да, турғунларнинг айтишича, тил билмаганларга яхши муомала қилмас экан. Кўпчилик тақиқ сабаби нималигини билмайди. Хизматчилар ҳам буни биз қўймаганмиз деб аниқ жавоб бермайди.\nНиҳоят, мени чақиришди. Хойнаҳой рейсга олгани. Хонадошлар билан хайрлашиб, ишларини Ўзи ўнглашини тиладим.\nПаспортимни қўлимга беришмади. Тошкентга борганингда оласан дейишди. Полис мени учоққа қадар кузатиб қўйди. Учоқнинг энг охиридан жой қилиб беришди. Ҳаммадан кейин тушар эканман.\nИстанбулга кира олмадим. Режаларим амалга ошмади. Лекин асло хафа эмасман. Раббимнинг менга тузган бошқа хайрли режалари бордир!\nМабодо, Аллоҳ кўрсатмасин, бирон аэропортда сиз ҳам шу ҳолатга тушсангиз, қуйидаги маслаҳатларга амал қилинг:\n1. Келишдан аввал маҳаллий тил ёки инглиз тилини озроқ бўлса ҳам мулоқот даражасида ўрганинг.\n2. Аэропортда ўзингизни ишончли ҳис қилинг. Атрофга алангламанг. Навбатни бузманг. Агар йўлдошларингизнинг ҳаммаси соқолли бўлса, бирга юрманг, алоҳида-алоҳида ҳаракатланинг.\n3. Имкони бўлса, қўшимча ҳужжатларни ўзингиз билан олволинг (ҳайдовчилик, иш, талабалик, яшаш гувоҳномаси, сизни чақираётган томон таклифномаси, сиз қатнашадиган тадбир дастури, олди-сотди шартномаси, меҳмонхонани бронингиз ва ҳоказо). Булар чегарачи ва полисда ҳужжатингизда шубҳа уйғонса, тасдиқлаш учун қўл келади.\n4. Фуқаро кийимидаги шахс сиздан паспорт сўраса, унга аввал ўзини таништириб, ҳужжатини кўрсатишини талаб қилинг.\n5. Агар сизни полиция ёки миграция идорасига таклиф қилишса, ходимлар билан эркин гаплашинг. Асло дўқ қилманг (бу сизнинг зарарингизга хизмат қилиши мумкин). Мулойимлик билан тушунтиришга ҳаракат қилинг.\n6. Агар тилни билмасангиз, таржимон беришларини талаб қилинг. Таржимон ҳар бир гапни таржима қилаётганига ишонч ҳосил қилинг.\n7. Мабодо, сизга кириш тақиқи қўйилган бўлса ва сизни рейс келгунча камерага олиш кераклигини айтишса, бу ҳақда ҳужжатни қўлингизга бермагунларича, у ерга кирмасликка ҳақингизни борлигини айтинг.\n8. Ҳужжат маҳаллий тил ва сизнинг мамлакатингиз тилида тўлдирилиб, сизга тақдим этилади. Унга имзо қўйишдан олдин яхшилаб ўқиб, танишиб чиқинг.\n9. Бўлса, маҳаллий уяли алоқа компаниясининг сим картасини ишга туширинг. Бўлмаса, роумингда гаплашиш ва интернетдан фойдаланиш учун пакет сотиб олинг. Муаммо пайдо бўлиши билан яқинларингиз, йўлдошларингизни огоҳлантиринг. Муаммонгизни ҳал эта оладиган контактлар билан алоқани сақлаб қолинг.\n13-14 декабрь, 2020 йил\n← Previous Previous post: Миллат яна бир ниҳолидан айрилди…\nNext → Next post: Кундалик тутиш: фойдалари ва афзалликлари


Гаровдаги французлар озод этилади\nA. ARAL Ироқда чет эллик фуқароларни гаровга олиш ҳоллари ҳамон давом этмоқда. Куни-кеча гаровдаги 12 непалликнинг қатл қилингани жаҳон жамоатчилигини ларзага солди. Маълум бўлишича¸ Ироқда гаровга олинган уч нафар Туркия фуқароси жасадлари пайшанба куни Бағдод шимолида топилган. Айни пайтда Ироқда ўғирланган икки франциялик журналист озод этилмасдан бошқа гуруҳ қўлига топширилган.\nНажафда Ироқ шиалари руҳонийси Муқтадо ас-Садр тарафдорлари билан АҚШ кучлари ўртасида тўқнашувлар авж олган кунларда¸ аниқроғи 20 августда мазкур икки журналист шаҳарга бораëтганда ўзини "Ироқ Исломий Армияси" деб атаëтган радикал жанггари гуруҳ томонидан гаровга олинган эди. Гаровга олувчилар бу гал энди одатдаги талабларидан бир оз четга чиқиб¸ халқаро кучлар ëки хорижий ширкатларни Ироқдан чиқиб кетишларини эмас¸ балки¸ Франция ҳукуматидан мактабларда диний рамзлар¸ шу жумладан¸ рўмол ўрашни тақиқловчи қонунни бекор қилишни талаб қилиб чиқдилар. Агарда Франция ушбу талабни бажармаса¸ журналистларни қатл этишлари ҳақида огоҳлантирган эди. Орадан тақрибан икки ҳафта ўтгач¸ "Ироқ Исломий Армияси" гуруҳи француз журналистларни нисбатан мўътадил бўлган мухолифатдаги суннийлар гуруҳига топширди. Маълум бўлишича Франциянинг бошидан Ироқ урушига қарши чиққани ва коалиция кучларига ҳисса қўшмагани мазкур журналистлар ҳаëтини сақлаб қолишга сабаб бўлиши мумкин.\nМазкур журналистлар келажаги ҳали ҳам мавҳум бўлиб қолмоқда. Франция ҳукумати уларни озод қилиш чораларини изламоқда. Шу мақсадда Франциядан Ироққа мусулмон уламолар ҳайъати юборилган. Уларнинг журналистларни гаровда ушлаб турган гуруҳ билан алоқага киргани айтилмоқда. Париж эса журналистларнинг тез орада озод этилишини умид этмоқда.\nФранция ҳукуматининг жанггарилар талабига муносабати:\nФранция ҳукумати "Ироқ Исломий Армияси" гуруҳининг гаровдаги французларни қатл этишлари ҳақидаги таҳдидларига қарамай¸ уларнинг талабларини рад қилди. 2 сентябр янги ўқув йилидан бошлаб диний рамзлар қонуни кучга кирди. Мазкур қонун 2003 йилнинг мартида парламент томонидан маъқулланган эди. Қонунга кўра¸ Франциядаги давлат мактабларида диний либосларни кийш ва диний белгиларни тақиш тақиқланади. Масалан¸ яҳудийларнинг тақя дўпписи¸ мусулмонларнинг рўмоли¸ сихларнинг салласи ва насронийларнинг хочи билан мактабга бориш ман этилган. Ироқдаги жанггариларнинг журналистларни қатл этишлари ҳақидаги таҳдидларидан кейин¸ шу пайтгача диний рамзлар ҳақидаги қонунга қаршилик билдириб келаëтган гуруҳлар ушбу қонунга бўйсунишларини билдирдилар. Кузатувчиларга кўра¸ бундан кейин радикал гуруҳларнинг ушбу қонунга эътироз билдиришлари анча қийинлашади.


Гарчи К.Мюррей ўзининг кимлигини маълум қилган бўлса-да, унинг ҳужжатлари синчиклаб текширилган. Мазкур воқеалар сабабли элчи Қўқонда ўтказилиши мўлжаллаган тадбирга кеч қолган.\n“Озодлик” мухбири бўлиб ўтган воқеа юзасидан Буюк Британиянинг Ўзбекистондаги элчихонасига мурожаат қилди.\n“Чиндан ҳам шундай кўнгилсизлик бўлди. Элчи буни кичик муаммоли вазият сифатида баҳолади. Яъни бу элчи учун чиндан ҳам ўта кўнгилсиз воқеа”, деди элчихона матбуот котиби Леонид Кудрявцев.\nК.Мюррей Ўзбекистондаги инсон ҳуқуқлари ҳимоячилари, мухолифат вакиллари ўртасида катта обрўга эга. У ўз чиқишларида расмий Тошкентнинг инсон ҳуқуқлари борасидаги кескин сиёсатини, мухолифатни тан олмаслик кайфиятини танқид қилган эди. Шу боис, маҳаллий инсон ҳуқуқлари ҳимоячилари ҳамда мухолифат аъзолари бу ҳолатни расмийлар элчига муносабатини шу тарзда ифодаламоқда, деб баҳолатаётир.\nУмуман элчининг машинаси тўхтатилиб, ҳужжатлари текширилиши нечоғли тўғри? Бу саволга Ўзбекистон Ташқи ишлар вазирлиги матбуот хизмати раҳбари Илҳом Зокиров жавоб берди.\n“Элчининг машинаси тўхталиши мумкин. Бордию, қандайдир автоҳалокат содир бўлса, воқеага аниқлик киритиш мақсадида тўхтатилиши мумкин. Аммо қўполликка йўл қўйилмайди, айниқса, машинада элчининг ўзи бўлса...”, деди И.Зокиров.\nЛекин элчининг машинаси ҳеч кимни уриб юбормаган, йўл қоидасини бузмаган. Шунга қарамай, машина дипломатик номерларга эгалиги, унда элчи кетаётган бўлса-да, ҳужжатлар текширилган. Илҳом Зокиров буни шундай изоҳлади:\n“Бу тўла асосли ҳаракат (яъни машина тўхтатилиб, ҳужжат текширилгани). Ҳозирги вазиятда ҳамма нарса бўлиши мумкин. Айтайлик террорчилар қалбаки дипломатик номер ўрнатиб, машинадан фойдаланиши мумкин. Шу боис, бу ерда ҳеч қандай муаммонинг, ноқонуний ҳаракатнинг ўзи йўқ. Дипломатик машиналарда махсус ҳужжат бўлади, унда машина рақами, кимга тегишли экани қайд этилади. Тўхтатган милиция ходими ҳужжат билан танишиб ҳаммаси тўғрилигига амин бўлгач, уларни қўйиб юборади. Бу нормал ҳолат ва ҳамма ерда қўлланилади”.\nБу ўринда И.Зокиров яқинда мамлакатда содир бўлган воқеаларни назарда тутмоқда. Аммо Америка юристлар уюшмаси вакилининг таъкидлашича, содир бўлган воқеалар дипломатлар машинасини тўхтатишга ва унинг ҳужжатларини текширишга асос бўла олмайди.\n“Зеро, мамлакатда гарчи портлашлар юз берган бўлса-да, расман фавқулодда ҳолат эълон қилингани йўқ. Бундай шароитда дастлаб маҳаллий телевидение ва радио орқали фавқулодда ҳолат жорий этилиши ҳақида расман маълум қилиниши керак. Мадомики, бундай қилинмаган экан, у ҳолда дипломатнинг машинасини тўхтатиш, ҳужжатларини текшириш Вена конвенциясига зид ҳаракат ҳисобланади ва дипломатик дахлсизликни тан олмаслик сифатида баҳоланади”, деди уюшма вакили.\nДарвоқе, 29 март куни ўтказилган брифингда Ўзбекистон ташқи ишлар вазири Содиқ Сафоев мамлакатда ҳеч қандай фавқулодда ҳолат эълон қилинмаганини таъкидлаганди.\n“Ишончингиз комил бўлсинки, Тошкент худди аввалгидай дипломатларнинг тинч ва хавфсиз фаолият юритиши учун барча шароитлар таъминланган шаҳар бўлиб қолади”, деган эди ўшанда вазир.


OzodDayjest: Тошкентда кунига икки тоннага яқин нон чиқиндига ташланмоқда\n26 май 2022, Тошкент вақти: 03:21\nШамолга дош беролмаётган янги биноларнинг зилзилабардошлиги ҳам савол остига олинди. Тошкентда тонналаб нон чиқиндига ташланаётгани танқидларга сабаб бўлмоқда. Тугаётган ҳафтада маҳаллий матбуотда чоп этилган айрим мақолалар мазмуни билан OzodDayjest рукнида танишинг.\nЯнги қурилаётган биноларнинг зилзилабардошлиги савол остига олинди\nЎзбекистоннинг барча ҳудудларида биноларнинг шамолда қулаши ёки томи учиб кетиши тез-тез кузатилмоқда (“Маҳалла” газетаси, 2021 йил 7-сон).\n“Хоразмнинг Хонқа туманида жиноятчи ва коррупционерлар, қурилишда ўғриликларга йўл қўйганлар устидан жараёнларни олиб борадиган туман суди биноси томи бир лаҳзада ер билан битта бўлган. Яхшики, бирорта ҳам судья жабр кўргани йўқ, йўқса, шамол ҳам жиноий жавобгарликка тортилармиди?” дея киноя қилади муаллиф.\nШамолга дош беролмаётган биноларнинг зилзила бардошлигини савол остига олган газета бу борада Сейсмология институти, Механика ва иншоотлар сейсмик мустаҳкамлиги институтидан аниқ жавоб ололмаган.\n“Мутахассис биз кўтарган масала юзасидан янгилик ва бошқа гаплар кўплигини билдирмоқда. Умуман эса мамлакатимизда қурилаётган янги кўп қаватли биноларнинг 9 баллга дош бериши назарда тутилиши мазкур мутахассис томонидан ҳам таъкидланди. Олим ва мутахассислар шундай дегач, биз нима ҳам дердик. Фақат ҳали битмай қулаётган, топширилганига уч йил тўлмасдан деворлари ёрилиб, туллаб кетаётган сал шамолга учиб кетаётган иншоотларни эслаб, Ўзи асрасин дея дуо қилишдан ўзга чорамиз йўқ”, деб хулоса қилади муаллиф.\nЎзбекистонда ташқи қарз “туйнуклар”га йўналтиряптими? Депутат жавоб берди\nИжтимоий тармоқларда “Ўзбекистоннинг қарз ошиб кетяпти, бунга эҳтиёж бормиди, ҳукумат бизни ва келажак авлодларимизни қарзга ботирмоқчими?” каби саволлар оқими тўхтамаяпти. “Давлат қарзларни тўғри келган “туйнуклар”га йўналтиряпти” деган айбловлар ҳам айтилмоқда (“Халқ сўзи” газетаси, 23 февраль).\nОлий Мажлис Қонунчилик палатаси бюджет ва иқтисодий ислоҳотлар қўмитаси раиси, иқтисодиёт фанлари доктори, профессор Шарофиддин Назаров бу фикрларни рад этар экан, мамлакат олаётган қарзлар бугунги куннинг талаби учун, ҳам келажак лойиҳаларини амалга ошириш мақсадида сарфланаётганини айтди.\nЎзбекистонда кейинги беш йил ичида давлат қарзи, шу жумладан, ташқи қарз сезиларли даражада ошгани кузатилмоқда. 2021 йилнинг 9 ой якунларига кўра, давлат қарзининг қолдиғи 25 млрд АҚШ доллари миқдорини ёки ЯИМга нисбатан 38,4 фоизни ташкил қилмоқда.\nДепутатга кўра, ташқи ва ички қарз белгиланган мезон кўрсаткичларидан ортиб кетмаган ҳолда долзарб ва натижадор лойиҳаларга йўналтирилса, бундай харажатлар иқтисодий хавфсизлик нуқтаи назаридан муаммо келтириб чиқармайди. Халқаро валюта жамғармаси Ўзбекистон учун номинал қийматда давлат ташқи қарзини ЯИМга нисбатан 55 фоиздан оширмасликни тавсия қилган.\nШ.Назаров, айни чоқда, давлат қарзини самарали бошқаришнинг ҳуқуқий асослари ва механизмлари такомилга етказилган бўлиши кераклигини ҳам тан олади.\nҚайд этилишича, “Давлат қарзи тўғрисида”ги қонун лойиҳаси Олий Мажлис Қонунчилик палатаси депутатлар томонидан биринчи ўқишда маъқулланган. Лойиҳада бу борада парламент назоратини кучайтириш кўзда тутилган.\n“Миллий иқтисодиётимизни тез суръатларда ўстириш эвазига аҳоли жон бошига ЯИМни 2026 йил якуни билан 2,8 минг АҚШ долларига, 2030 йилга бориб эса 4 минг АҚШ доллари миқдорига етказиш жуда катта, масъулиятли ва оғир вазифа ҳисобланади. Бунинг учун иқтисодиётимиз ички ва ташқи қарз манбаларига муҳтож”, дея хулоса қилди парламент қўмитаси раиси Ш.Назаров.\nТошкент шаҳри “Махсустранс” ишлаб чиқариш бошқармаси маслаҳатчиси Исмоил Саъдуллаев шаҳар бўйича мингта чиқинди шохобчасининг ҳар биридан кунига 2-3 килограммдан жами икки тоннага яқин нон чиқиндига ташланиши ҳақида маълум қилди (“Оила ва табиат” газетаси, 25 февраль).\nИшчилар ноннинг яроқлисини чорва боқадиган одамларга бериб, моғорлаб кетганларини ариққа оқизмоқда.\n“Бир кунгина дастурхонингизда нон бўлмасин ёки болангиз ярим тунда нон деб йиғлаб қолса қаердан бўлса ҳам топиб келтирасиз. Аммо тўқликка шўхлик қилиб ортган нонни ахлатга улоқтириш қанчалик тўғри? Бир бурда нон учун кечаю кундуз ишлайдиганлар ҳалиям бор. Иссиққина бўрсилдоқ нон эмас, оддий буханка еб кун кечираётганлар миллиондан ошиқ. Аслида ҳар қандай маҳсулотнингўзимизга етарлисини олишимиз керак эмасми?” деб ёзади муаллиф.\n“Жамият” газетаси ҳам 25 февраль сонида айни шу мавзуни кўтариб чиққан.\n“Дунё аҳолисининг қарийб 10 фоизи – 821,6 миллион атрофидаги инсон очарчиликка қарши курашаётган бир пайтда бизнинг бу исрофларимизни не деб аташ мумкин? 2 тоннага яқин нон-а! Энди шуни бир йиллигини ҳисоблайлик, 730 тоннага яқин нон исроф бўляпти. Бу биргина Тошкентнинг ўзида. Эҳ-ҳе, ҳали ҳамма вилоятимизни ҳисобласа, жуда ваҳимали сонлар чиқиб келса керак”, дея исрофдан сақланишга даъват этади муаллиф.